Kun dudukliton ko an sakuyang mata\nasin mahiling ko an gayon kan mga ini,\nkun sa kun pa’no tinipon kaini an liwanag\nasin an mga imahe kan sakuyang rawitdawit,\nkun pa’no ako pinaturog sa imbong asin diklom.\nHihilingon ko an mga saradit na ugat na yaon digdi\npatunay kan sakuyang tinagaman asin ginikanan\nsiring kan sakuyang apoon na lalaki\nna dai naggamit nin antipara sagkod mautsan\no sa apoon kong babaying may rigmat\nna garo sa kitkilat an paghiling orog na kun\nginagadan an mga langaw na minatugpa\nsa saiyang dai napipilang balos.\nHahanapon ko an mga rason kan mata\nkan mga dai paghiling nin diretso sa kamera,\n‘baad may mga iwinalat na gira an panahon\nsa mga pagpapasipara ko sa magkapirang bagay\narog kan surat na parong alkampor, layas na burak,\narakiak, o magin an isla kan Daruanak\nna enot kong nahiling sa sarong pangiturogan.\nHihingowaon kong simbagon an pirang hapot\narog sa kun pa’no ko nagibong hilingon an mata\nkan damulag kataid an natiyanan na bubon\nasin an gadan na kahoy nin balaigang,\nKun pa’no ako nakakakan dawa minalaog\nsa isip an buklat na mata kan orig sa karnehan\no an mga mata kan alabado sa simbahan\nasin idtong mga matang pigtuod na magtaram sa laog\nkan mapapas’it asin mababawang sinehan.\nKun dai ako matatakot sa dugo\nasin makakayanan ko an kulog\nkan sadiring pagduklit,\nkun dai ako mag-aalangan sa kinaban\nasin sa kun ano an sasabihon sakuya\nkan mga tawong makakahiling sa sako,\nsaka ko pa sana maaraman an tunay\nna kahulugan kan sinasabing kagayonan\nna dai kaipuhan nin anuman na panalmingan.\nMarch 30, 2009* Iriga


Olay sa plantilya:EnotnaDahon Artikulo - Wikipedia\nOlay sa plantilya:EnotnaDahon Artikulo\n1 Mga dating Napiling Artikulo\n1.1 Tomas Arejola (Agosto 19-Septyembre 11)\n1.2 Internasyunal na Federasyon nin Basketbol (Hunyo 17-Agosto 19)\n1.3 Deklarasyon nin Katalingkasan kan Filipinas (Hunyo 13-Hunyo 16)\n1.4 Sanghiran Nin Bikol (Febrero 21-Hunyo 12)\n1.5 Apolonio Sto. Tomas (Nobiembre 21-Febrero 21)\n1.6 Lagaylay (Septiembre 6-Nobiembre 20)\n1.7 Pinoy Dream Academy (Hulyo 6-Septiembre 5)\n1.8 Luzon (Nobiembre 24, 2007-Hulyo 5, 2008)\nMga dating Napiling Artikulo[liwaton an gikanan]\nTomas Arejola (Agosto 19-Septyembre 11)[liwaton an gikanan]\nSi Tomas Padilla Arejola (Septyembre 18, 1865 - Mayo 22, 1926) sarong propagandista kan panahon nin Kastila asin lehislador sa gobyerno kolonyal na tinogdas kan mga Amerikano sa Filipinas. Sarô siya sa nagpahayag kan mga disgusto sa palakaw kan gobyernong Kastila sa nacion.\nNakaiba niya sa Mandrid an iba pang mga propagandistang Pilipino arog ninda Jose Rizal, Marcelo H. del Pilar, Graciano Lopez Jaena, Jose Maria Panganiban asbp. Siya matingog na orador asin parasurat na pig-omaw na gayo kan saiyang talento kan kairiba niya sa Espanya maski ngani kan mga Espanyol duman. Poon pa kan yaon siya sa Madrid hanggan siya nagin representante (1907-1911) sa Asambleya kan Pilipinas, kasurat-surat niya si Ferdinand Blumentritt komo sarong estimadong amigo.\nInternasyunal na Federasyon nin Basketbol (Hunyo 17-Agosto 19)[liwaton an gikanan]\nAn Internasyunal na Federasyon nin Basketbol (Ingles: International Basketball Federation, Pranses: Fédération Internationale de Basketball), orog na bisto sa hinayokong FIBA, sarong asosasyon nin mga nasyunal na organisasyon na nagpapadalagan kan internasyunal na kompetisyon sa basketbol. Dati ining bisto komo Fédération Internationale de Basketball Amateur (kayâ man FIBA), kan 1989 pighalì an Amateur sa oficial na ngaran kaini alagad pigpadanay an initialismo, huli kan enot na duwang letra kan tataramon na basketbol.\nAn asosasyon ipigmuknâ sa Geneva kan 1932, duwang taon antes kan opisyal na pigbisto kan Internasyunal na Olimpikong Komite (IOC) an kawat. Walong naciones an nagmuknang miembros kaini: Argentina, Tsekoslobakya, Gresya, Italya, Latbya, Portugal, Romanya, asin Suisa. Durante kan 1936 Olimpikong Tig-init na piggibo sa Berlin, pigngaranan kan Federasyon si James Naismith (1861-1939), an kagmuknâ kan basketbol, komo Honorary President kaini.\nDeklarasyon nin Katalingkasan kan Filipinas (Hunyo 13-Hunyo 16)[liwaton an gikanan]\nAn Deklarasyon nin Katalingkasan kan Filipinas nangyari kan Hunyo 12, 1898 sa Cavite el Viejo (ngonian Kawit), Cavite, Filipinas. Sa pagbasa sa publiko kan Acta kan Deklarasyon nin Katalingkasan, pigproklamar kan pwersa kan rebolusyonaryong Filipino sa irarom nin Heneral Emilio Aguinaldo an soberanyo asin katalingkasan kan Islas Filipinas sa kolonya kan Espanya na nadadaog pa sana sa Guerra kan Manila kan Guerrang Espanyol-Amerikano. An deklarasyon dai pigbisto kan Estados Unidos o Espanya.\nSarong depiksyon kan banderang iwinayaway kan deklarasyon. Ini an naging base para sa bandera na piggagamit kan Filipinas ngonian.\nSa atubang kan dakol na tawo, pigproklamar an katalingkasan kan Hunyo 12, 1898 magtigbabayong hapon sa Cavite sa harong nin Heneral Emilio Aguinaldo may 30 kilometros sa sur kan Manila. Nahiling digdi an pagbiklad kan Nasyunal na Bandera kan Filipinas na gibo sa Hong Kong ni Marcela Agoncillo, Lorenza Agoncillo sagkod Delfina Herboza, asin pagpatogtog kan Marcha Filipina Magdalo komo Nasyunal na Awit kan nacion na Lupang Hinirang ngonian. Ini komposisyon ni Julian Felipe asin pagtogtog kan bada San Francisco de Malabon.\nAn Acta kan Deklarasyon nin Katalingkasan pig-andam, pigsurat, asin pigbasa ni Senior Ambrosio Rianzares Bautista sa tataramon na Espanyol.\nSanghiran Nin Bikol (Febrero 21-Hunyo 12)[liwaton an gikanan]\nAn Sanghiran Nin Bikol (1927-1931) sarong publikasyon kan Academiang Bicolana na may katuyohan na mapakusog asin mapabaskog kan Literaturang Bikolnon. Ini pinalagdâ sa imprentahan kan Libreria y Imprenta Mariana na pagsasadiri ni Casimiro F. Perfecto.\nAn mga kagmukna kaini iyo sa Casimiro F. Perfecto (komo Namamahala), si Francisco Celebrado asin si Padre P. Jose Ofrasio iyo an Nagpapalakaw, an Poon na Parasurat iyo si Lorenzo Rosales. Sinsasabi man na sa Casimiro Perfecto, Mariano Nicomedes asin si Francisco Celebrado iyo an nagriribay-ribay sa pagsurat kan editoryal.\nMga makusog asin maigot pang mga taga-ambag igdi iyo sa Clemente Alejandria, Luis Dato, Mariano Villafuerte, Nicolasa Ponte de Perfecto, Mariano Nicomedes, Rosalio Imperial Sr., Patricio Janer, Padre Luis Dimarumba na iyo an presidente kan Academia Bicolana, Asisclo Jimenez, asin dakul pang iba.\nAn katagang sanghiran huminale sa taramon na sanghid na an boot sabihon, susog sa Vocabulario ni Lisboa (p. 334), la señal de oro en la piedra de tocar. Iyo ini an pagsanghid (pag-is'is o pagsantik kan bulawan) sa sarong gapo ngani mabasi kun baga maray na klaseng bulawan.\nApolonio Sto. Tomas (Nobiembre 21-Febrero 21)[liwaton an gikanan]\nSi Apolonio "Polonio" Borromeo Sto. Tomas (1902 - 13 Agosto 1988) sarong Bikolanong parasurat, orador asin kagsurat kan librong Macauiuiling Caaguihan can Ladauan ni Nuestra Señora de Peña Francia.\nDai nin formal na pag-adal sa pagsurat si Sto. Tomas. Siya an nagtukdo sa sadiri tangarig magin matibay na parasurat.\nMiembro siya kan Sanghiran Nin Bikol, sarong grupo nin mga parasurat na Bikolano kun saen kaayon man an mga darakulang tawo siring ninda Casimiro Perfecto, Luis Dato, Simeon Laneta, Rosalio Imperial, Sr asin Mariano Villafuerte.\nDayupot na amigo asin kaalyado sa pulitika si Sto. Tomas ni Mariano Villafuerte sagkod iba pa na mga pulitiko huli kan tibay kaining magsurat asin magtaram sa atubangan kan mga tawo. An librong Macauiuiling Caaguihan can Ladauan ni Nuestra Señora de Peña Francia na ipinasurat kan dating gobernador iyo an nagpabantog sa parasurat.\nMakuapo ninda Sto. Tomas asin Eugenia Sibulo an esposa kan presenteng alkalde kan ciudad na Naga. Mantang aki asin makuapo man ni Villafuerte asin Soledad Robredo, tugang sa ama ni Juan Lim Robredo (lolo kan alkalde), iyo an presenteng representante kan segundo distrito, asin an gobernador kan provinciang Camarines Sur, sa arog kaiyan an surunod.\nLagaylay (Septiembre 6-Nobiembre 20)[liwaton an gikanan]\nAn Lagaylay sarong relihiyosong celebracion nin devocion sa Sta. Cruz na ginigibo tuyong bulan nin Mayo sa mga banwaan kan Canaman, Magarao asin Quipayo, Calabanga sa provincia kan Camarines Sur, Filipinas. Pigtatàwan onra sa celebracion an pagkadiskubre ni Elena kan Constantinople kan krus na pinakoan ki Hesukristo.\nPinoy Dream Academy (Hulyo 6-Septiembre 5)[liwaton an gikanan]\nPinoy Dream Academy (bisto man sa apod na PDA) an bersyon sa Filipino kan Star Academy kan Endemol. An format kaini siring sa Big Brother. Sarong set nin mga finalist (sa ngaran na mga iskolar sa enterong serye) an maistar sa Akademiya sa laog nin apat na bulan asin eensayohon nin mga bisitang paratokdò tangarig magin multimedia performer. Pigbabantayan kan pamayong maestro sa apod na headmaster an gibo-gibo sa Akademiya nin 24 oras aroaldaw. Naggagamit ini nin tagline na Ang drama sa likod ng pangarap (An drama sa likod kan pangatorogan). Pig-eere an programa sa ABS-CBN.\nLuzon (Nobiembre 24, 2007-Hulyo 5, 2008)[liwaton an gikanan]\nPinaghugot gikan sa "https://bcl.wikipedia.org/w/index.php?title=Olay_sa_plantilya:EnotnaDahon_Artikulo&oldid=33025"\nHuring pigliwat an pahinang ini kan 10 Setyembre 2009, alas 20:53.


‘Paagi sa Kadonongan Madakol an Satong mga Aldaw’\nAn Torrengbantayan—Pag-aadalan na Edisyon | Mayo 15, 2001\nBASAHON SA Albanian Aleman Armenian (West) Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Czech Danish Dutch English Español Estonian Ewe Finnish Ga Greenlandic Hapon Hiligaynon Hungarian Igbo Indonesian Italiano Koreano Latvian Lithuanian Malagasy Malayalam Papiamento (Curaçao) Polish Portuguese Pranses Romanian Samoan Setswana Shona Silozi Slovak Slovenian Sranantongo Swahili Thai Tsonga Turkish Ukrainian Urdu Vietnamese Zulu\nSIISAY an manegar na an kadonongan kaipuhan nanggad pag-abot sa pag-atubang sa mga problema sa buhay? An tunay na kadonongan iyo an abilidad na gamiton sa tamang paagi an kaaraman asin pakasabot. Iyan an mismong kabaliktaran nin kamangmangan, kalolongan, asin kabuahan. Kaya sinasadol kita kan Kasuratan na magkua nin kadonongan. (Talinhaga 4:7) Sa katunayan, an libro sa Biblia na Talinhaga isinurat sa pangenot tanganing magtao nin kadonongan asin disiplina. An enot na mga tataramon kaiyan nagsasabi: “An mga talinhaga ni Salomon na aki ni David, na hade kan Israel, tanganing an saro makanood nin kadonongan asin disiplina.”—Talinhaga 1:1, 2.\nEstudyare na sana an masarig na katokdoan kan enot na nagkapirang kapitulo kan Talinhaga. Siring sa sarong mamomoton na ama na sinasadol an saiyang aki, nakikimaherak si Salomon sa saiyang mga parabasa na akoon an disiplina asin tawan nin atension an kadonongan. (Kapitulo 1 asin 2) Ipinaheheling nia sa sato kun paano kukultibaron an kadayupotan ki Jehova asin kun paano poprotehiran an satong puso. (Kapitulo 3 asin 4) Kita sinasadol na magdanay na mabini sa moral. (Kapitulo 5 asin 6) Iyo, mahalagang marhay para sa sato an pagbuyagyag kan pamamaagi kan inmoral na tawo. (Kapitulo 7) Asin kanigoan kanakaaakit sa gabos an pakiolay kan pinersonipikar na kadonongan! (Kapitulo 8) Bago magpadagos sa halipot pero malaman na indibiduwal na mga talinhaga sa huring mga kapitulo, iinatubang ni Hadeng Salomon an nakaaanimar na sumaryo kan mga tinokar nia pa sana.—Kapitulo 9.\n‘Madia Kamo, Kakanon Nindo an Sakong Tinapay Asin Inomon Nindo an Sakong Arak’\nAn konklusyon kan enot na kabtang kan Talinhaga bakong mapawot na sumaryo na sinasabi sana an dati nang nasambitan na sadol. Imbes, iyan iinaatubang bilang nakaoogma asin nakapahihirong ilustrasyon, na nagmomotibar sa nagbabasa na pagmaigotan na kamtan an kadonongan.\nAn ika-9 na kapitulo kan libro sa Biblia na Talinhaga nagpopoon sa mga tataramon na: “Itinogdok kan tunay na kadonongan an saiyang harong; linabra nia an pito niang harigi.” (Talinhaga 9:1) An terminong “pitong harigi,” an isinusuherir nin sarong intelektuwal, “nagpaparisa nin sarong mansion na itinogdok sa palibot nin sarong patyo, na an estruktura suportado nin tolong harigi sa kada gilid asin saro sa tahaw sa ikatolong gilid na nakaatubang sa daing lanob na iyo an entrada.” Ano man an kamugtakan, itinogdok kan tunay na kadonongan an sarong masarig na harong para sa pag-ako nin dakol na bisita.\nAndam na an gabos para sa bangkete. An karne idtoon na duman, siring man an arak. An kadonongan nagtao nin personal na atension sa pag-andam kan kakanon asin pag-areglar kan lamesa. “Inorganisar nia an pagbono nia nin karne; tinimpla nia an saiyang arak; orog pa dian, pinuesto nia an saiyang lamesa.” (Talinhaga 9:2) Minalataw na makukua an nagtatao nin espirituwal na kaliwanagan na kakanon nin isip sa piguratibong lamesa na ini.—Isaias 55:1, 2.\nSairisay an imbitado sa bangkete na iinandam kan tunay na kadonongan? “Isinugo nia an saiyang mga katabang na babae, tanganing mangapod sia sa itaas kan mga kalangkawan kan banwaan: ‘An siisay man na daing kabatidan, sumiko sia digdi.’ An siisay man na tikapo an puso—sia nagsabi sa saiya: ‘Madia kamo, kakan kamo kan sakong tinapay asin makiiba kamo sa pag-inom kan arak na tinimpla ko. Bayaan nindo an mga daing kabatidan asin padagos kamong mabuhay, asin maglakaw nin deretso sa dalan nin pakasabot.’”—Talinhaga 9:3-6.\nIsinugo kan kadonongan an mga katabang na babae kaiyan tanganing mangimbitar. Nagduman sinda sa pampublikong mga lugar na dian sinda puedeng mangapodan sa pinakadakol na tawo. Imbitado an gabos—an mga “kulang nin puso,” o mga kulang nin pakasabot, siring man idtong mga daing kabatidan. (Talinhaga 9:4) Asin inalok sinda nin panuga na buhay. An kadonongan na yaon sa Tataramon nin Dios, kaiba an nasa libro nin Talinhaga, makukua nanggad kan haros gabos. Ngonyan, bilang mga mensahero kan tunay na kadonongan, an Mga Saksi ni Jehova sibot na iniimbitaran an mga tawo, saen man sinda manompongan, na adalan an Biblia. Tunay nanggad, an pagkua kan kaaraman na ini puedeng magbunga nin buhay na daing katapusan.—Juan 17:3.\nAn mga Kristiano dapat na mapakumbabang akoon an disiplina kan kadonongan. Totoo ini nangorogna sa mga hoben asin sa mga kasuarin pa sana nagpoon na makanood manongod ki Jehova. Huli ta limitado an saindang kabatidan sa mga dalan nin Dios, sinda tibaad “kulang nin puso.” Dai man boot sabihon kaini na maraot an gabos nindang motibo, alagad kaipuhan an panahon asin paghihingoa tanganing ikabugtak an puso sa kamugtakan na talagang nakapaoogma ki Jehova Dios. Nagkakaipo ini nin pag-oyon kan mga kaisipan, kamawotan, saboot, asin pasohan sa kun ano an aprobado nin Dios. Kanigoan kahalaga na “magkaigwa [sinda] nin pagmawot sa daing kasalak na gatas kan tataramon.”—1 Pedro 2:2.\nSa katunayan, bako daw na maninigo na kita gabos umoswag nin lampas pa sa “enot na katokdoan”? Daing duwa-duwa na kaipuhan na pataluboon niato an interes sa “hararom na mga bagay nin Dios” asin kumakan nin matagas na kakanon na para sa mga maygurang. (Hebreo 5:12–6:1; 1 Corinto 2:10) “An fiel asin may diskresion na oripon,” na direktang dinidirehiran ni Jesu-Cristo, maurop na nagtatao nin napapanahon na espirituwal na kakanon para sa gabos. (Mateo 24:45-47) Logod na kita makikakan sa lamesa kan kadonongan paagi sa maurop na pag-adal kan Tataramon nin Dios asin mga publikasyon na basado sa Biblia na itinatao kan grupong oripon.\n“Dai Mo Sawayon an Paraolog-olog”\nKaiba man sa katokdoan nin kadonongan an pagtatanos asin pagsagwe. An aspektong ini nin kadonongan bakong madaling akoon para sa gabos. Huli kaini, an pantapos kan enot na kabtang kan libro nin Talinhaga igwa nin patanid: “Sia na nagtatanos kan paraolog-olog nagdadara nin kasosopgan sa saiyang sadiri, asin sia na nagsasagwe sa maraot—nin kakundian sa saiya. Dai mo sawayon an paraolog-olog, tanganing dai ka nia ikaongis.”—Talinhaga 9:7, 8a.\nAn paraolog-olog nadadagdagan an pagkaanggot asin pagkaongis sa saro na naghihingoang tumabang na itanos an saiyang dalan. An tawong maraot mayo nin apresasyon sa halaga nin pagsagwe. Kanigoan kabakong madonong na maghingoang itokdo an magayon na katotoohan sa Tataramon nin Dios sa saro na naoongis sa katotoohan o gusto sanang olog-ologon iyan! Kan si apostol Pablo naghuhulit sa Antioquia, nanuparan nia an sarong grupo nin mga Judio na mayo nin pagkamoot sa katotoohan. Hiningoa ninda na ilabot sia sa sarong argumento paagi sa mapaglanghad na pagkontra sa saiya, alagad si Pablo nagsabi sana: “Mantang isinikwal nindo [an tataramon nin Dios] asin dai nindo pinatunayan an saindong sadiri na angay sa buhay na daing katapusan, uya! maduman kami sa mga nasyon.”—Gibo 13:45, 46.\nSa satong paghihingoa na paabotan nin maogmang bareta kan Kahadean an mga sadiosan an puso, logod na mag-ingat kita na dai mapalabot sa mga pakikidebate asin pakikiargumento sa mga paraolog-olog. Pinagbotan ni Cristo Jesus an saiyang mga disipulo: “Sa paglaog nindo sa harong, magtaong galang kamo sa pamilya; asin kun an harong maninigo, an katoninongan na minawot nindo dian pabayaan na dumatong dian; alagad kun iyan bakong maninigo, bumalik sa saindo an katoninongan gikan sa saindo. Saen man an siisay man dai umako sa saindo o maghinanyog sa saindong mga tataramon, sa pagluwas nindo sa harong na iyan o sa siudad na iyan pagpagon nindo an kabokabo sa saindong mga bitis.”—Mateo 10:12-14.\nAn reaksion nin tawong madonong sa pagsagwe kabaliktaran kan sa paraolog-olog. Si Salomon nagsasabi: “Sawayon mo an madonong asin kamomotan ka nia. Tawe an madonong asin sia orog pang madonong.” (Talinhaga 9:8b, 9a) Aram kan tawong madonong na “mayong disiplina na sa presente garo nakagagayagaya, kundi nakamomondo; pero pagkatapos duman sa mga napatood kaiyan iyan nagbubunga nin matoninong na bunga, arin na baga, an katanosan.” (Hebreo 12:11) Minsan ngani an hatol garo baga makolog, taano kita ta mabalos o mananarahotan kun an pag-ako kaiyan orog pang magpapadonong sa sato?\n“Tawe nin kaaraman an sarong matanos asin madakula pa an saiyang pakanood,” an sinabi pa kan madonong na hade. (Talinhaga 9:9b) Mayo nin madonongon na o gurangon na tangani na padagos na makanood. Kanigoan nanggad kaogmang maheling dawa an mga may edad na na nag-aako kan katotoohan asin nagdudusay ki Jehova! Kita logod maghingoa man na mapagdanay an pagmawot na makanood asin papagdanayon na aktibo an isip.\n“Mga Taon nin Buhay an Idadagdag sa Saimo”\nIdinodoon an pangenot na puntong tinotokar, ibinale ni Salomon an mahalagang marhay na kaipuhan bago magkaigwa nin kadonongan. Isinurat nia: “An pagkatakot ki Jehova iyo an kapinonan nin kadonongan, asin an kaaraman dapit sa Kabanalbanaleng Saro iyo an pakasabot.” (Talinhaga 9:10) Dai puedeng magkaigwa nin diosnon na kadonongan kun mayo nin hararom, reberensial na may pagkangirhat na paggalang sa tunay na Dios. An sarong tawo puedeng igwa nin isip na pano nin kaaraman, alagad kun sia mayo nin takot ki Jehova, dai nia magagamit an kaaraman na iyan sa paaging nagtatao nin onra sa Kaglalang. Tibaad gumibo pa ngani sia nin salang mga konklusyon basado sa aram na mga impormasyon, kaya minaluwas na sia garo mangmang. Dugang pa, an kaaraman dapit ki Jehova, an Kabanalbanaleng Saro, mahalagang marhay tanganing magkaigwa nin pakasabot, sarong lataw na karakteristiko nin kadonongan.\nAno an ibinubunga nin kadonongan? (Talinhaga 8:12-21, 35) An hade kan Israel nagsasabi: “Paagi sa sako madakol an saimong aldaw, asin mga taon nin buhay an idadagdag sa saimo.” (Talinhaga 9:11) Lawig nin mga aldaw asin mga taon nin buhay an resulta nin pakikiiba sa kadonongan. Iyo, “an kadonongan mismo nagpapadanay na buhay sa mga nakasasadiri kaiyan.”—Eclesiastes 7:12.\nAn paghihingoang magkamit nin kadonongan personal na paninimbagan niato. Idinodoon an bagay na ini, sinasabi ni Salomon: “Kun ika nagin madonong, nagin madonong ka para sa saimo man sana; asin kun ika nag-olog-olog, pagdudusahan mo iyan, ika sana.” (Talinhaga 9:12) An madonong na tawo madonong sa saiyang ikapakikinabang, asin an paraolog-olog man sana an dapat basolon sa saiyang pagdusa. Tunay nanggad, aanihon ta an satong itinanom. Kun siring, kita logod “magtao nin atension sa kadonongan.”—Talinhaga 2:2.\n“An Babaeng Lolong Maribok”\nBilang pagkokomparar kan kalaenan, sinasabi pa ni Salomon: “An babaeng lolong maribok. Sia mismo an kamangmangan asin mayo siang aram ni ano man. Asin tuminukaw sia sa entrada kan saiyang harong, sa sarong tukawan, sa haralangkaw na lugar kan banwaan, tanganing apodon an nag-aaragi sa dalan, idtong mga derederetso sa saindang mga dana: ‘An siisay man na daing kabatidan, umagi sia digdi.’”—Talinhaga 9:13-16a.\nAn kalolongan ilinaladawan bilang sarong maribok, daing pakundangan, asin mangmang na babae. Nagtogdok man sia nin harong. Asin nagsadiring boot sia na apodon an siisay man na daing kabatidan. Kaya an mga nag-aagi igwa nin pagpipilian. Aakoon daw ninda an pangagda kan kadonongan o kan kalolongan?\n“An Hinabon na Tubig Mismo Mahamis”\nAn kadonongan asin kalolongan pareho nangangagda sa mga nagdadangog na ‘umagi digdi.’ Minsan siring, magkalaen an pan-akit. Inaagda kan kadonongan an mga tawo sa bangkete nin arak, karne, asin tinapay. An iinaalok na atraksion kan kalolongan nagpapagirumdom sa sato kan mga paagi nin malaswang babae. Si Salomon nagsasabi: “An siisay man na kulang nin puso—sia nagsabi man sa saiya: ‘An hinabon na tubig mismo mahamis, asin an tinapay na kinakakan sa hilom—iyan nakaoogma.’”—Talinhaga 9:16b, 17.\nImbes na tinimplang arak, “an Balisngag na babae” nag-aalok nin hinabon na tubig. (Talinhaga 9:13, New International Version) Sa Kasuratan, an pakaeksperyensia nin seksuwal na kasiraman sa namomotan na agom na babae ibinabaing sa pag-inom nin nakakapapreskong tubig. (Talinhaga 5:15-17) Kun siring, an hinabon na tubig nagrerepresentar sa inmoral na seksuwal na relasyon na ginigibo sa hilom. An siring na tubig pinaluluwas na garo baga mahamis—mas masiram kisa arak—huli ta iyan hinabon asin nagtatao nin ideya nin pakakua nin bagay na dai narisa. An tinapay na kinakakan sa hilom pinaluluwas na garo baga mas masiram kisa tinapay asin karne nin kadonongan huli sana ta iyan nakua sa madayang paagi. Tanda nin kalolongan an ibilang na kaakit-akit an sarong bagay na bawal asin hilom.\nMantang an pangagda nin kadonongan may kaibang panuga na buhay, dai sinasabi kan babaeng lolong an kaaabtan nin pagsunod sa saiyang mga dalan. Alagad si Salomon nagpatanid: “Dai nia naaraman na yaon duman an mga daing kosog sa kagadanan, na an mga inapod nia nasa hababang mga lugar nin Sheol.” (Talinhaga 9:18) “An istaran ni Señora Balisngag bakong harong kundi sarong mausoleo,” an isinurat nin sarong intelektuwal. “Kun kamo lumaog dian dai kamo makakaluwas na buhay.” An pagkaigwa nin inmoral na pamumuhay bakong madonong; iyan nakagagadan.\nSinabi ni Jesu-Cristo: “Maglaog kamo sa tatang hayakpit, huli ta halakbang asin mahiwas an dalan na pasiring sa kalaglagan, asin dakol an mga nagraralaog dian; mantang hayakpit an tata asin piot an dalan na pasiring sa buhay, asin diit an mga nakakukua kaiyan.” (Mateo 7:13, 14) Kita logod pirmeng magkakan sa lamesa nin kadonongan asin magin kabilang sa mga nasa dalan pasiring sa buhay.\nAn tawong madonong nag-aako nin pagtatanos\nAn pagkua nin kadonongan personal na paninimbagan\nI-share I-share ‘Paagi sa Kadonongan Madakol an Satong mga Aldaw’\nAn Problema kan Pagdusa nin Tawo\nMadali Nang Matapos an Pagtogot nin Dios sa Pagdusa\nOmawon si Jehova Huli sa Saiyang Dakulang mga Gibo!\n‘Uya! An Dakulang Kaburunyogan!’\nAn Giya nin Dios sa Pagpili nin Aagomon\nPagtogdok nin Pamilya na Makosog sa Espirituwal\nText Mga opsiyon sa pag-download AN TORRENGBANTAYAN—PAG-AADALAN NA EDISYON Mayo 15, 2001\nI-share I-share AN TORRENGBANTAYAN—PAG-AADALAN NA EDISYON Mayo 15, 2001\nAN TORRENGBANTAYAN—PAG-AADALAN NA EDISYON Mayo 15, 2001


Wage increase bubuhayon pakatapos kan pandemya\nCiudad nin Legazpi – Pueding maglangkaw o magbawas an P25 na wage increase na inaprobaran kan Regional Tripartite Wage and Productivity Board (RTWPB) sa Bicol alagad magdedepende sa liwat na pag-aadal oras na mawara na an pandemya.\nSi Francia Ocmer, board secretary kan RTWPB nagpahayag iba an panahon sa ngonian asin posibleng igwang mga pagbabago nurong taon orog na kun matapos na an pandemya.\nAn posibilidad na maglangkaw o magbawas an P25 saro sana sa aspeto kan padagos nindang pag-aadal epekto pa kan pandemya.\nSaiyang sinabi an pinakahuring Wage Order No. 20 na aprobaran kan Marso 6, 2020, alagad dai nakumfirmar kan National Wages and Productivity Commission (NWPC) kan central office kan Department of Labor and Employment (DOLE).\nAfuera pa kaini, an wage increase dai pa napublicar sa peryodiko lokal na igwang general circulation, sabi pa.\nSaro pa sa naging magabat na dahilan na dai ma-iimplementar dakul na mga establisimiento de negosyo sa Bicol an temporaryo nang sara asin nagbawas nin mga empleados nin huli ta nagkaralugi epekto pa kan pandemya.\nKun naging epektibo an bagong wage order an mga empleado sa pribadong sektor marecibe nin dugang na P25 na aldiya, na dapat itao duwang ‘‘tranches’’ an enot kan Abril dapat P15 asin kan Hulyo P10.\nSa presente, an empleados sa rehiyon cinco nagrerecibe nin P310 an aldiya base sa Wage Order No. 19 na nag-epekto kan Septiembre 21, 2018.\nSinabi pa kan RTWPB igwa sindang pigbasehan na kretirya antes inaaprobaran an dugang na sueldo kabali na an pagconsiderar kan pangangaipo kan obreros.\nAlagad igwa sindang pigcoconsiderar na paktor sa paghaman nin desisyon sa wage increase arog kan pagbabalanse kan pangangaipo kan trabajador asin capacidad sa kakayahan sa pagbayad kan employer o kumpanya.\nAn junta igwang representantes hali sa sektor nin obreros asin miembros sa employers confederation nganing makahaman nin desisyon sa wage increase. (dpa)


(trg)="7"> An publikasyon na ini dai ipinapabakal .\n(trg)="8"> Ini itinatao bilang kabtang nin pambilog na kinaban na pagtutukdo kan Bibliya na sinusuportaran nin boluntad na mga donasyon .\n(trg)="9"> Para sa mga gustong magdonar , buksan tabi an www.jw.org / bcl .\n(trg)="10"> Apuwera sana kun may ibang tanda , an mga kotasyon sa Bibliya kinua sa Magna Banal na Kasuratan ( BIC ) , na ipinublikar kan Philippine Bible Society .\n(trg)="11"> Kun an kotasyon may kasunod na NW , iyan trinadusir hali sa New World Translation of the Holy Scriptures , 2013 Edition .\n(trg)="1"> TEMA SA COVER | TAANO TA SI JESUS NAGSAKIT ASIN NAGADAN ?\n(trg)="2"> Kan tigsuli ( spring ) nin 33 C.E . , ipinagadan si Jesus na Nazareno .\n(trg)="3"> Daing basehan siyang inakusaran nin sedisyon , binugbog na gayo , asin ipinako sa harigi .\n(trg)="4"> Makulugon an pagkagadan niya .\n(trg)="5"> Pero binuhay siya liwat nin Diyos , asin pakalihis nin 40 aldaw , suminakat sa langit .\n(trg)="6"> An pambihirang pagkasaysay na ini mababasa sa apat na Ebanghelyo kan Kristiyanong Griegong Kasuratan , na mas midbid sa apod na Bagong Tipan .\n(trg)="7"> Nangyari daw talaga iyan ?\n(trg)="8"> Mahalaga asin kaipuhan na masimbag an hapot na ini .\n(trg)="9"> Ta kun dai iyan nangyari , magigin sayang sana an pagtubod kan mga Kristiyano asin magigin pangarap na sana an buhay na daing sagkod sa Paraiso .\n(trg)="10"> Pero , kun talagang nangyari iyan , may magayon na paglaom na naghahalat sa katawuhan , pati na sa saimo .\n(trg)="11"> Kaya an hapot , totoo daw o imbento sana an mga nakasurat sa Ebanghelyo ?\n(trg)="12"> Bakong arog kan mga alamat na imbento sana , maririsa na tama sagkod sa pinakasadit na detalye an mga nakasurat sa Ebanghelyo .\n(trg)="13"> Halimbawa , dakul na lugar an nasambitan diyan na dawa ngunyan puwede ta pang madumanan .\n(trg)="14"> May nasambit man diyan na mga tawong nabuhay kaidto , na pinatunayan kan sekular na mga historyador na talagang nag - eksister . — Lucas 3 : 1 , 2 , 23 .\n(trg)="15"> Nasambit man si Jesus kan sekular na mga parasurat kaidtong inot asin ikaduwang siglo .\n(trg)="16"> * An detalye sa Ebanghelyo dapit sa paggadan sa saiya pareho kan pagpadusa kaidto kan mga Romano sa mga nasentensiyahan nin kagadanan .\n(trg)="17"> Dugang pa , totoo asin prangka an pagkasaysay kan mga pangyayari — na iniistorya pati an mga nagin kaluyahan kan mga disipulo ni Jesus .\n(trg)="18"> Pinapatunayan nanggad kan gabos na ini na an mga kagsurat kan Ebanghelyo onesto asin maimbod sa isinurat ninda manungod ki Jesus .\n(trg)="19"> Iyo , dakul an naniniwala na talagang nabuhay asin nagadan si Jesus , pero may mga nagkukuwestiyon kun talagang nabuhay siya liwat .\n(trg)="20"> Maski ngani an saiyang mga apostol dai tulos nagtubod sa bareta na nabuhay siya liwat .\n(trg)="21"> Pero nahali an gabos nindang pagduda , kan mahiling ninda asin kan iba pang mga disipulo an binuhay liwat na si Jesus sa iba - ibang pagkakataon .\n(trg)="22"> Sa katunayan , may pagkakataon na labing 500 an nakahiling sa saiya . — 1 Corinto 15 : 6 .\n(trg)="23"> Dawa puwede sindang arestaron asin ipagadan , daing takot na ibinareta kan mga disipulo ni Jesus sa gabos an dapit sa pagkabuhay niya liwat — pati na sa mga nagpagadan mismo saiya .\n(trg)="24"> Dakul na disipulo idto !\n(trg)="25"> Magigin arog daw kaiyan kakusog an buot ninda kun dai man talaga sinda sigurado na nabuhay liwat si Jesus ?\n(trg)="26"> Sa katunayan , an pagkabuhay liwat ni Jesus an dahilan kaya dakula an nagin impluwensiya kan Kristiyanismo sa kinaban kaidto asin ngunyan .\n(trg)="27"> Iyo , talagang masasarigan asin lehitimo an rekord kan Ebanghelyo dapit sa pagkagadan asin pagkabuhay liwat ni Jesus .\n(trg)="28"> Kun maingat mong babasahon iyan , makukumbinsir ka na talagang nangyari an mga iyan .\n(trg)="29"> Mas makusog pa an saimong pagtubod kun masasabutan mo kun taano ta nangyari iyan .\n(trg)="30"> Ipapaliwanag iyan sa masunod na artikulo .\n(trg)="31"> Si Tacito , na namundag kan mga 55 C.E . , nagsurat : “ Si Christus , kun sain kinua an apod na [ mga Kristiyano ] , nagsapo kan grabeng pagpadusa kaidtong panahon ni Hading Tiberio sa kamot kan saro sa mga prokurador na si Poncio Pilato . ”\n(trg)="32"> Sinambit man si Jesus ni Suetonio ( kan inot na siglo ) ; kan Judiong historyador na si Josephus ( kan inot na siglo ) ; asin ni Pliny the Younger na gobernador kan Bitinia ( sa kapinunan kan ikaduwang siglo ) .\n(trg)="33"> Huling dakulaon an impluwensiya ni Jesus sa kinaban , aasahan ta na daw na dakul na sekular na reperensiya kan inot na siglo an mapatunay na talagang nabuhay si Jesus ?\n(trg)="34"> Dai man .\n(trg)="35"> Ta inot , haros 2,000 na taon na an nakaagi puon kan isurat an mga Ebanghelyo .\n(trg)="36"> Puwera diyan kakadikit na sana sa iba pang mga isinurat kaidto an yaon pa .\n(trg)="37"> Dai ta man aasahan na an dakul sa mga nagkokontra ki Jesus masurat nin impormasyon na madagdag nin kredibilidad sa mga bareta manungod saiya .\n(trg)="38"> Kun dapit sa pagkabuhay liwat ni Jesus , si Pedro , na saro sa mga apostol niya , nagsabi : ‘ Siya binuhay liwat nin Diyos sa ikatulong aldaw , asin ginibo niya na siya mahayag , bakong sa gabos na tawo , kundi sa mga saksi na pinili kaidto nin Diyos , na iyo kami , na nagkarakan asin nag - irinom sa kaibahan niya , pagkabuhay niya liwat sa mga gadan . ’\n(trg)="39"> Taano ta bakong sa gabos na tawo ?\n(trg)="40"> Sinasabi sa sato kan Ebanghelyo ni Mateo na kan mabaretaan kan mga kaiwal ni Jesus an dapit sa pagkabuhay niya liwat , pinurbaran nindang pugulan an paglakop kaiyan . — Mateo 28 : 11 - 15 .\n(trg)="41"> Nangangahulugan daw ini na gusto ni Jesus na isekreto an pagkabuhay niya liwat ?\n(trg)="42"> Dai , huling sinabi ni Pedro : ‘ Kami pinagbutan niya na maghulit sa mga tawo , asin magpatotoo na ini iyo idtong itinalaga nin Diyos na magin Hukom nin mga buhay asin nin mga gadan . ’\n(trg)="43"> Iyan an ginibo asin ginigibo kan mga tunay na Kristiyano . — Guibo 10 : 42 .\n(trg)="1"> TEMA SA COVER\n(trg)="2"> ‘ Huli sa sarong tawo [ ki Adan ] an kasalan luminaog sa kinaban , asin an kagadanan huli sa kasalan . ’ — Roma 5 : 12\n(trg)="3"> Ano an sasabihon mo kun may maghapot saimo , “ Gusto mo daw mabuhay nin daing katapusan ? ”\n(trg)="4"> Dakul an tibaad masabi na iyo gusto ninda , pero iniisip ninda na imposible iyan .\n(trg)="5"> Sabi ninda , parte talaga kan buhay nin tawo an kagadanan , na iyan an kasagkudan ta .\n(trg)="6"> Pero , paano kun arog kaini an hapot , “ Handa ka na daw na magadan ? ”\n(trg)="7"> Siguradong dai an simbag diyan kan kadaklan .\n(trg)="8"> An punto ?\n(trg)="9"> Dawa pa may mga problema asin kasakitan , normal asin natural sa sato na gusto tang mabuhay .\n(trg)="10"> Ipinapahiling kan Bibliya na linalang nin Diyos an tawo na may pagmawot na mabuhay .\n(trg)="11"> Sa katunayan , sinasabi kaiyan na ‘ ibinugtak niya man sa saindang puso an sagkod pa man . ’ — Qohelet [ Parahulit ] 3 : 11 , An Banal na Biblia [ Paulines ] .\n(trg)="12"> Pero , an realidad iyo na dai nabubuhay nin daing katapusan an katawuhan .\n(trg)="13"> Ano an nagin problema ?\n(trg)="14"> May ginibo na daw an Diyos para solusyunan iyan ?\n(trg)="15"> May magayon na simbag an Bibliya .\n(trg)="16"> Asin igwa iyan nin koneksiyon sa kun taano ta si Jesus nagsakit asin nagadan .\n(trg)="17"> Sinasabi sa sato kan inot na tulong kapitulo kan libro sa Bibliya na Genesis na tinawan nin Diyos nin oportunidad na mabuhay nin daing katapusan an inot na mag - agom , si Adan asin Eva , asin sinabi sa sainda kun ano an dapat nindang gibuhon tanganing makamtan iyan .\n(trg)="18"> Asin sinabi diyan na dai sinda nagsunod sa Diyos kaya nawara ninda an oportunidad na iyan .\n(trg)="19"> Simplehon an pagkasaysay kaya para sa iba bako iyan na totoo .\n(trg)="20"> Pero , an Genesis arog kan mga Ebanghelyo , napatunayan na totoong mga rekord .\n(trg)="22"> Ano an nagin resulta kan dai pagsunod ni Adan ?\n(trg)="23"> Ini an simbag kan Bibliya : ‘ Huli sa sarong tawo [ ki Adan ] an kasalan luminaog sa kinaban , asin an kagadanan huli sa kasalan ; asin sa siring an kagadanan nakalakop sa gabos na tawo , huli ta an gabos nagkasala . ’\n(trg)="24"> Nagkasala si Adan sa dai niya pagsunod sa Diyos .\n(trg)="25"> Kaya , nawara niya an oportunidad na mabuhay nin daing katapusan , asin pag - abot nin panahon nagadan .\n(trg)="26"> Nagmana kita nin kasalan huling gikan kita sa saiya .\n(trg)="27"> Huli kaiyan , nagkakahilang , naggugurang , asin nagagadan kita .\n(trg)="28"> Kauyon iyan kan paliwanag nin mga siyentista dapit sa kun paano namamana kan mga aki an partikular na mga karakteristiko kan saindang mga magurang .\n(trg)="29"> Pero may ginibo na daw an Diyos para solusyunan iyan ?\n(trg)="30"> Iyo , naggibo an Diyos nin mga areglo tanganing mabalukat o maibalik an nawara ni Adan para sa saiyang mga gikan , an oportunidad na mabuhay nin daing sagkod .\n(trg)="31"> Paano iyan ginibo nin Diyos ?\n(trg)="32"> “ An bayad nin kasalan iyo an kagadanan , ” an sabi kan Bibliya sa Roma 6 : 23 .\n(trg)="33"> Nangangahulugan ini na kagadanan an resulta nin kasalan .\n(trg)="34"> Nagkasala si Adan , kaya nagadan siya .\n(trg)="35"> Nagkakasala kita , kaya magagadan man kita .\n(trg)="36"> Pero , ipinangaki na kitang makasalan , maski mayo pa kitang nagigibong sala .\n(trg)="37"> Kaya , mamumuton na isinugo nin Diyos an saiyang Aki , si Jesus , para iyo an ‘ magbayad kan satong kasalan . ’\n(trg)="38"> Paano ini mangyayari ?\n(trg)="39"> Paagi sa kagadanan ni Jesus , bukas na an dalan para sa maugma asin daing katapusan na buhay\n(trg)="40"> Paagi sa pagsuway nin sarong perpektong tawo , si Adan , nagkakasala asin nagagadan kita , kaya kaipuhan an pagsunod nin saro man na perpektong tawo sagkod sa kagadanan tanganing mabalukat kita sa kasalan asin kagadanan .\n(trg)="41"> Arog kaini an paliwanag kan Bibliya : ‘ Huli kan pagsuway kan saro an dakul nagin mga parakasala , siring man huli kan pagsunod kan saro , an dakul magigin mga matanos . ’\n(trg)="42"> Si Jesus an “ saro ” na iyan na nagsunod .\n(trg)="43"> Nagbaba siya sa langit , nagin perpektong tawo , * asin nagadan para sa sato .\n(trg)="44"> Bilang resulta , posible sa sato na magkaigwa nin matanos na kamugtakan sa atubangan nin Diyos asin makamtan an oportunidad na mabuhay nin daing katapusan .\n(trg)="45"> Taano ta kaipuhan pang magadan ni Jesus ?\n(trg)="46"> Taano ta dai na lang naggibo an Diyos na Makakamhan sa Gabos nin bagong pagbuot na matugot sa mga naggikan ki Adan na mabuhay nin daing sagkod ?\n(trg)="47"> May awtoridad nanggad siyang gibuhon iyan .\n(trg)="48"> Pero , magigin kontra iyan sa saiyang ley na kagadanan an kabayadan nin kasalan .


Kinamumugtakan kan Valenzuela\nTagboan: 14°42′0″N 120°58′48″E Tagboan: 14°42′0″N 120°58′48″E\nNobyembre 12, 1623\n378,013 votantes (9 Mayo 2019)\nAn Valenzuela (Tagalog: Lungsod ng Valenzuela) iyo sarong primera klase syudad na namumugtak sa rehiyon nin Metro Manila, Filipinas. Susog sa sensus kan 1 Mayo 2020, igwa ining 714,978 katawong nag-eerok digdi sa 147,161 kaharongan.\nMay sukol na 47.02 kilometro kwadrado na kadagaan asin namumugtak sa inot asin ikaduwang distrito. An designadong zip code kaini yaon sa rango kan 1440–1448, 1469, 0550, 0560.\nAn syudad iyo nagligad na parte kan probinsya nin Bulacan sa rehiyon nin Tahaw kan Luzon. Ngunyan, parte ini kan Metro Manila partikularmente sa kahiwasan nin CAMANAVA kaiba an mga syudad nin Caloocan, Malabon, asin Navotas.\n3 Kataytayan nin mga Retrato\nAn Valenzuela nababanga sa 33 barangay.\nHarong ni Dr. Pio Valenzuela\nBBB, Barangay Marulas\nKinua sa "https://bcl.wikipedia.org/w/index.php?title=Valenzuela&oldid=206038"\nHuring binago an pahinang ini kaitong 14 Mayo 2021, alas 13:31.


Makabayad na ning utang an mga nadanyosan | catanduanestribune.com news\n1,731 views · 0 comments ·\nDae na daa maawat tibaad maglubog na an banwaan nin Bato.\nSabi nin sarong chismoso, pagkadinakul daa ngonian nin mga proyectong pasemento sa kahadean ni alcalde Leo kaya magabat na daa an daga nin Bato, he! he! he!\nClarohon ta sana na bako man fondo nin municipio an gamit dindi, kundi sa DPWH o kaya sa capitolyo. Nunca man daa anas ini patrabaho kan ER Construction. Siring man, bako man daa totoo an osipon na adyan na gaopisina an dating district engineer kan DPWH matapos ining haleon sa puesto.\nMasuerte sana talaga an administrasyon ni Mayor Eulogio ta golpi an fondong nakabuag sa saiyang mahal na banwaan.\nLo mismo ngani daang si alcalde an nakareparo na igua palan nin proyecto an DPWH duman sa dalan papunta sa putol na lumang tulay ning Bato. Kung ngata ta an widening project na ini duman ikinahang sa bihira na nganing agihan na dalan, an gapatrabahong agencia sana siguro an nakaisi.\nHapoton ta daw an mga opisyales sa DPWH y PEO kung ano talaga an rason. Tibaad gibohon tourist spot an putol na tulay, luksuhan nin mga bakasyonistang gustong maglataw-lataw sa Bato river, he! he! he!\nSa mga reclamador na nadanyosan ni typhoon Nina kan Deciembre 25, 2016, nasimbag na tabi an saen dong hapot.\nSegun sa DSWD, kinua na kan capitolyo an tseke kan fondong tagama sa mga residents kan partially damaged houses.\nHinalat ngona daang maitao gabos an veinte cinco mil pesos na ayuda sa mga tawong enteronbg nagaba an mga harong.\nTibaad daa ngonian o sa masunod na semana idistribuir an diez mil pesos cada beneficiario depende na sa schedule kan mataltag.\nCaya puede niyo na pakimahelakan an mga inutangan ninyo nin cuarta para pambakal nin yero, tiklad, pako, kahoy asin iba pa. Harimbawang iniwal kamo kan saendong inutangan na inabot nin santaon an bayad, maghagad nin dispensa y dae pagtamparingon nin manangribo.\nRinibo na naman na estudyante sa colegio an magraduar ngonian na semana sa CSU asin iba pang halangkaw na escuelahan.\nNatural maogma an gabos, lalo na an mga pagar-pagar nang mga magurang na tatawan nin diploma kan saendang mga aqui. Harimbawang, bako sanang diploma kundi marriage certificate pati birth certificate an itao kan aqui, magpasalamat man siempre ta nadagdagan an saendong familia nin macuapok, lalo na kung an ama mahigos man sa trabaho.\nDapat na pangadalan man siempre an mga nag-graduar na ini an diploma bakong pruweba kan saendang kakayahan magtrabaho sa privado o gobyerno. Mga letra y pirma sana an adyan. An caipuhan kan lalaogan na oficina iyo an laog kan payo kan aplikante pati na an atitud niya sa pagtrabaho. Natural, an mga nagbulakbol sa enterong walo o sampulong semestre, iyo an lugi. Hagadi na sana si Pay mo nin pambakal nin traysikel…\nHerac man kan nakasuhan na kagtawo sa daga na tinogdokan kan shabu lab sa Palta Saday.\nSa gabos na nakasuhan kan DOJ kan nacaaguing semana, siya sana an pinaka-dae.\nDuwang kaso nin possession of dangerous drugs y sarong kaso nin manufacture of dangerous drugs an isinampa kontra ki Lorenzo Piñera II asin pag-iribang Intsik.\nAng problema, nakadulag na o kaya posibleng nadispatsa na an grupo ni Paolo Uy, kaya an bantay sa farm an makukulong nin daeng piyansa kaibahan an NBI agent na si Eric Isidoro.\nAlagad, dae pa man daa nawaran nin pag-asa an akusado pati na an familia caini. Sabi ngani kan sarong taon kan magcapirang opisyal na konektado sa imbestigasyon, maluya an evidencia y tibaad ibasura man sana kan juez pakatapos kan ralaban sa Corte.


KBP Camarines Sur asin ATRACS | Magbikol Kita\nSunday, December 05, 2021, 10:01pm\nKBP Camarines Sur asin ATRACS\nPublished on Sunday, September 13, 2020, 7:06pm\nMay sarong grupo nin mga senior broadcasters na gustong buhayon liwat. Ini an Association of TV and Radio Announcers of Camarines Sur (ATRACS). Bako saná para sa marhay na iribahan, pagkasararo, asin propesyonalismo, kundi tanganing matabangan an mga taga radyo asin telebisyon (kabali na an mga technicians asin mga taga peryodiko) na may mga hilang asin iba pang pangangaipo.\nSa sarong intrebista sa radyo asin telebisyon kan Sabadong aga ki Sammy Garcia, primerong presidente kan ATRACS asin retiradong manager kan Radyo ng Bayan, tulong beses na nagin chair kan KBP, asin ining alang-alang, nagka-uroyon na buhayon liwat an ATRACS.\nSa presenteng kamugtakan na dakol na mga broadcasters arog ki David Dollano, David Nopre, Mrs. Belen Babar, asin an technician na si Weng Morato Nieva, na may mga hilang ngunyan, kaipuhan na marhay an tabang kan mga kabado sa propesyon, makatabang man lang sa bulong, paragastos, asin iba pang pangangaipo. Kuta na ngani, kun may panahon, bisitahon man ninda an mga pasyente sa ospital o sa harong.\nKan inot an ATRACS nagamit sa politika, mala ta igwang sarong dakulang politiko, kan dai nya mapakinabangan an organisasyon, nagsugo syang gadanon ini labing sarong dekada na an nakakaagi.\nAlagad ngunyan mayo na nin politika sa ATRACS. Pati an ayuda na itatao sa mga nanunungdan na pasyente dapat direktang itao sa saindang sadiring bank accounts na dai na maagi sa kamot kan ATRACS tanganing mayong masabi. Leg work na sana an trabaho kan volunteer organization.\nDyan na mahihiling an sinseridad kan lambang broadcast practioner asin an pig-aapod na serbisyo publiko.\nMay mga gusto nang magtao kan saindang boluntad na tabang, arog kan mga senior broadcasters na sinda Elmer Abad na saro sa mga founders kan ATRACS, Judge Celso Baguio, Director Ric Diaz, pati an balikbayan na si Jojo Amador. Si Ervin Borja kan OK FM asin PBN 5, Ernie Abragan asin Wally Vargas kan dwLV FM, maski si Congressman Sal Furtuno na konsideradong godfather kan Bikol media, matarabang man. An balikbayan na si Jing Florece haling Canada na orihinal na myembro kan ATRACS maayon man.\nSa abroad, apwera ki Sammy Garcia na maistar sa New York nin sarong taon, an mga arog ki Fiorel Salvo, Noli Orbeta, Jun Lagrimas, Vic Samson, an parasurat na si Prof. Greg Castilla, Al Villamora, Awel Aureus matarabang man.\nDigdi sa Bikol an mga retiradong broadcasters arog ki Atty. Henry Briguera (original ATRACS chair kan 1977), Donya Lina Paglinawan, Donya Elaine Parma Orong, Atty. Peachy Alfelor-Moraleda, Manager Al Ubana, Don Zing Paglinawan, director Salvador Royales, Badong-Badong Alcantara, Vangie Pontejos, asin syempre an bagong Congresswoman na si Josal Faustino Fortuno, matarabang man.\nPagirumdom kan ATRACS sa mga ngunyan mababaskog pang broadcaster asin mediamen na magurang man sinda asin mangangaipo man nin tabang pag-abot kan panahon. Ngunyan magdeposito na sinda tanganing may butbuton ngapit.\nAn KBP kaya organisasyon saná kan mga kapitalista, may sadiri, asin operators kan mga istasyon asin networks nin mga radyo asin telebisyon. An mga managers representante saná ninda sa lokal na KBP. Marhay kun may ikahirak, kun mayo, pasensya na.\nAn mga accredited members kan KBP igwa man 100k pesos na insurance kun magadan. Kun dai accredited, sorry na lang.\nArog kaiyan an buhay, swerte, o kadimalasan, kan sarong broadcaster o mediaman.


Lucas 6 | Bibliya Online | New World Translation\nSi Jesus, “Kagurangnan kan Sabbath” (1-5)\nPinaumayan an sarong tawo na may paralisadong kamot (6-11)\nAn 12 apostol (12-16)\nSi Jesus nagtukdo asin nagpaumay (17-19)\nAn mga maugma asin an mga hirak man (20-26)\nPagkamuot sa mga kaiwal (27-36)\nMagpundo na sa paghusgar (37-42)\nMamimidbid sa bunga (43-45)\nHarong na masarig an pagkatugdok; harong na daing solidong pundasyon (46-49)\n6 Sarong sabbath kaidto kan nag-aagi siya sa kaumahan nin trigo, asin an mga disipulo niya nagrarapgos saka nagkakakan nin trigo, na pinipiri-pisi iyan kan saindang mga kamot. 2 Sa siring an nagkapira sa mga Fariseo nagsabi: “Taano ta ginigibo nindo an bakong suno sa Katugunan pag Sabbath?” 3 Alagad bilang simbag sinabi ni Jesus sa sainda: “Ano dai lamang nindo nabasa an ginibo ni David kan magutom siya saka an mga lalaking kairiba niya? 4 Bakong naglaog siya sa harong nin Diyos asin inako niya an mga tinapay na pandulot saka nagkakan siya asin tinawan niya an mga lalaking kairiba niya, na bakong suno sa Katugunan na kakanon nin siisay man kundi para sana sa mga saserdote?” 5 Dangan sinabi niya sa sainda: “An Aki nin tawo Kagurangnan kan Sabbath.” 6 Sa saro pang sabbath naglaog siya sa sinagoga asin nagpuon na magtukdo. Asin yaon duman an sarong lalaki na paralisado an tuong kamot. 7 Inaabangan ngunyan kan mga eskriba asin kan mga Fariseo si Jesus kun baga mapaumay siya sa aldaw nin Sabbath, tanganing makakua nin ikakaakusar sa saiya. 8 Alagad, aram niya kun ano an nasa isip ninda, kaya sinabi niya sa lalaking paralisado an kamot: “Tumindog ka asin magdigdi ka sa tahaw.” Asin tuminindog ini saka nagduman sa tahaw. 9 Dangan sinabi ni Jesus sa sainda: “Haputon ko kamo, Pag Sabbath, suno daw sa Katugunan na gumibo nin marahay o gumibo nin maraot, na magligtas nin buhay* o gumadan?” 10 Pagkatapos niyang hilingon sinda gabos sa palibot niya, sinabi niya sa lalaki: “Unata an kamot mo.” Ginibo iyan kan lalaki, asin narahay an saiyang kamot. 11 Alagad bigla sindang nagkaaranggot na daing karason-rason asin nagpuon sindang mag-urulay-ulay kun ano an puwede nindang gibuhon ki Jesus. 12 Sa saro sa mga aldaw na idto nagduman siya sa bukid tanganing mamibi, asin magdamlag siyang namibi sa Diyos. 13 Asin kan aga na, inapod niya an saiyang mga disipulo asin nagpili siya sa sainda nin 12, na inapod man niyang mga apostol: 14 si Simon, na nginaranan man niyang Pedro, si Andres na tugang kaini, si Santiago, si Juan, si Felipe, si Bartolome, 15 si Mateo, si Tomas, si Santiago na aki ni Alfeo, si Simon na inaapod “an maigot,” 16 si Judas na aki ni Santiago, asin si Judas Iscariote, na nagin traydor. 17 Asin nagbaba siya kaiba ninda saka nagtindog sa sarong patag na lugar, asin yaon duman an dakul na disipulo niya, asin an dakulon na tawo hali sa bilog na Judea asin Jerusalem saka hali sa baybayon na rehiyon nin Tiro asin Sidon, na nag-arabot tanganing magdangog sa saiya asin mapaumayan sa saindang mga hilang. 18 Naumayan maski an mga pinapasakitan nin maraot na mga espiritu. 19 Asin an gabos na tawo naghihinguwang makaduot sa saiya, huli ta may kapangyarihan na nagluluwas sa saiya asin nagpapaumay sa sainda gabos. 20 Asin naghiling siya sa saiyang mga disipulo asin nagpuon na magsabi: “Maugma kamong mga dukha, huli ta sa saindo an Kahadian nin Diyos. 21 “Maugma kamong mga nagugutom ngunyan, huli ta babasugon kamo. “Maugma kamong mga nagtatangis ngunyan, huli ta mangisi kamo. 22 “Maugma kamo pag nauungis sa saindo an mga tawo, asin pag isinisikwal ninda kamo asin tinutuya kamo saka rinaraot an dangog nindo nin huli sa Aki nin tawo. 23 Mag-ugma kamo sa aldaw na iyan, asin maglukso sa kagaya-gayahan, huli ta uya! dakula an saindong balos sa langit, huling an mga bagay na iyan iyo man an ginigibo kaidto kan saindang mga apuon sa mga propeta. 24 “Alagad hirak man sa saindo na mayayaman, huli ta nakua na nindo an gabos na kaginhawahan na makukua nindo. 25 “Hirak man sa saindo na mga basog ngunyan, huli ta magugutom kamo. “Hirak man sa saindo na mga nagngingisi ngunyan, huli ta magmumundo asin magtatangis kamo. 26 “Hirak man sa saindo pag inuumaw kamo kan gabos na tawo, huli ta ini an ginibo kan saindang mga apuon sa mga bakong tunay na propeta. 27 “Alagad sinasabi ko sa saindo na mga nagdadangog: Padagos na kamutan an saindong mga kaiwal, gibuhan nin marahay an mga nauungis sa saindo, 28 ipahayag na mawot nindo an ikakarahay kan mga nagsusumpa sa saindo, ipamibi an mga nag-iinsulto sa saindo. 29 Sa saiya na magsapak sa saimo sa sarong pisngi, iatubang mo man an saro mo pang pisngi; asin sa saiya na magkua kan saimong pang-ibabaw na bado, dai mo siya pagpugulan kun kuanon niya pati an saimong pang-irarom na bado. 30 Tawan mo an lambang maghagad sa saimo, asin sa saro na magkua kan mga gamit mo, dai mo iyan pagbawion. 31 “Siring man, kun ano an buot nindong gibuhon sa saindo nin mga tawo, arog man kaiyan an gibuhon nindo sa sainda. 32 “Kun an mga namumuot sana sa saindo an namumutan nindo, ano an kaumaw-umaw sa saindo? Dawa an mga parakasala namumuot man sa mga namumuot sa sainda. 33 Asin kun an mga naggigibo nin marahay sa saindo iyo sana an ginigibuhan nindo nin marahay, ano an kaumaw-umaw sa saindo? Dawa an mga parakasala arog man kaiyan an ginigibo. 34 Siring man, kun an mga inaasahan nindong mabayad sa saindo iyo sana an pinapautang* nindo, ano an kaumaw-umaw sa saindo? Dawa an mga parakasala nagpapautang man sa mga parakasala asin nag-aasang ibabalik sa sainda an bilog na kantidad. 35 Imbes, padagos na kamutan an saindong mga kaiwal asin gumibo nin marahay saka magpautang na daing linalauman na ano man na ibabalik sa saindo; asin magigin dakula an saindong balos, saka magigin mga aki kamo kan Kahuruhalangkawi, huli ta mabuot siya sa mga dai tataong magpasalamat asin sa mga maraot. 36 Padagos kamong magin mahihirakon, kun paanong an saindong Ama mahihirakon. 37 “Dugang pa, magpundo na kamo sa paghusgar, asin dai nanggad kamo huhusgaran; asin magpundo na kamo sa pagkondenar, asin dai nanggad kamo kokondenaron. Padagos na magpatawad, asin papatawadon kamo. 38 Ugalion an pagtao, asin an mga tawo matao sa saindo. Iuula ninda sa saindong mga bulsa* an abundang takad, dinusok, yinugyog, asin nagsusupay. Huli ta an pantakad na ipinantatakad nindo iyo an ipantatakad ninda sa saindo.” 39 Dangan nagsaysay man siya sa sainda nin ilustrasyon: “An tawong buta dai puwedeng magkabit nin tawong buta, bako daw? Pareho sindang mahuhulog sa kalot, bakong iyo? 40 An estudyante* dai nakakalabi sa saiyang maestro, alagad an siisay man na lubos na natukduan magigin arog kan saiyang maestro. 41 Kun siring, taano ta pighihiling mo an dagami na nasa mata kan saimong tugang pero dai mo pigmamangno an tabla* diyan sa sadiri mong mata? 42 Paano mo masasabi sa saimong tugang, ‘Tugang, halion ko daw an dagami na yaon sa mata mo,’ mantang ika mismo, dai mo nahihiling an tabla* sa sadiri mong mata? Parasagin-sagin! Halia nguna an tabla sa sadiri mong mata, dangan mahihiling mo nin malinaw kun paano hahalion an dagami na yaon sa mata kan saimong tugang. 43 “Huli ta daing marahay na kahoy na namumunga nin raot na bunga, asin daing raot na kahoy na namumunga nin marahay na bunga. 44 Huli ta an lambang kahoy namimidbid sa bunga kaiyan. Halimbawa, an mga tawo dai nakakakua nin mga igos* sa matunok na mga tanom, ni nagguguno man sinda nin mga ubas sa matunok na palungpong. 45 An marahay na tawo nagpapaluwas nin marahay hali sa natipon niyang marahay na mga bagay sa saiyang puso, alagad an maraot na tawo nagpapaluwas nin maraot hali sa natipon niyang maraot na mga bagay; huli ta sa kapanuan kan puso nagtataram an saiyang nguso. 46 “Kun siring, taano ta inaapod nindo akong ‘Kagurangnan! Kagurangnan!’ pero dai nindo ginigibo an mga bagay na sinasabi ko? 47 An lambang minadulok sa sako asin nagdadangog kan mga tataramon ko saka ginigibo iyan, ipapahiling ko sa saindo kun kiisay siya nakakaagid: 48 Nakakaagid siya sa sarong tawo na sa pagtugdok nin harong nagkalot nin hararom sagkod na makaabot sa gapo asin ibinugtak diyan an pundasyon. Dahil kaiyan, kan magbaha, an salog nagragasa sa harong na iyan alagad dai iyan nakayang yugyugon, huli ta masarig an pagkatugdok kaiyan. 49 Sa ibong na lado, an siisay man na nagdadangog asin dai naggigibo nakakaagid sa sarong tawo na nagpatindog sa daga nin harong na daing pundasyon. An salog nagragasa diyan, asin narumpag tulos iyan, asin grabe an pagkagaba kan harong na iyan.”\n^ An buot sabihon, pinapautang na daing interes.\n^ Nanunungod ini sa parte kan bado na may tiniklupan asin nagseserbing bulsa na puwedeng lagan nin mga bagay-bagay.\n^ O “disipulo.”\n^ O “pasagi.”


1 NEPHI TSAPTER 18\nAn barko natapos na --- An pagkamundag ninda Jacob asin Joseph nasambit --- An pag-iriba nagsarakay pasiring sa pinagpromisang daga --- An mga akeng lalaki ni Ishmael asin an saindang mga agom nag-ayon sa karerebokan asin pagrebelde --- Si Nephi ginarapos, asin an barko naglayag pabalik dara kan sarong teribleng bagyo --- Si Nephi binuhian, asin sa saiyang pagpangadye an bagyo naghupa --- Sinda nag-abot sa pinagpromisang daga.\nAsin ini nangyaring naglipas na sinda nagsamba sa Kagurangnan, asin sinda nagpadagos sa pagtrabaho na kairiba ko; asin kami naghimo sa mga kahoy nin mga pambihirang mga porma. Asin an Kagurangnan itinutukdo niya sakuya paminsan-minsan sa anong promada na dapat kong himohon an mga kahoy kan barko.\n2 Ngonian ako, si Nephi, dae naghimo sa mga kahoy na arog sa disenyo na nanudan nin mga katawohan; ni ginibo ko an barko arog sa mga pinaggigibo kan mga katawohan; pero ako naggibo kaini na uyon sa disenyo na an Kagurangnan ipinagtukdo sa sakuya; kun kaya, ini bakong arog sa mga ginibo nin mga katawohan.\n3 Asin ako, si Nephi, pirmeng nagduduman sa bukid, asin ako nangangadye pirme sa Kagurangnan; kun kaya an Kagurangnan nagparapahiling sa sakuya nin kadakul na mga bagay.\n4 Asin ini nangyaring naglipas na pagkatapos kong maggibo an barko, na uyon sa tataramon nin Kagurangnan, nahiling kan sakuyang mga tugang na ini marahay-rahay asin an pagkakagibo kaini sobra kahusay; kun kaya, sinda nagpakumbaba sa saindang mga sadire giraray sa atubangan nin Kagurangnan.\n5 Asin ini nangyaring naglipas na an boses nin Kagurangnan nag-abot sa sakuyang ama, na dapat kaming magburuhat asin magsakay sa laog nin barko.\n6 Asin ini nangyaring naglipas na noudmang pagkaaga, pagkatapos nyamong mai-andam an gabos na mga bagay, kadakul na mga prutas asin karne na gikan sa kakadlagan, asin tangguli na grabeng maray, asin mga panustos na uyon sa mga pangangaipo na an Kagurangnan ipinagsugo sa samuya, kami man nanggad nagsarakay palaog sa barko, na dara an gabos nyamong mga kargamento asin an samuyang mga banhi, asin ano pa man na mga bagay na pinagdarara nyamo, an lambang saro na uyon sa saiyang edad; kun kaya, kami gabos nagsarakay palaog sa barko, na kairiba an samuyang mga agom asin samuyang mga kaarakian.\n7 Asin ngonian, an sakuyang ama nagmundag para saiya nin duwang akeng lalake habang yaon sa kakadlagan; an matua inapud na Jacob asin an nguhod si Joseph.\n8 Asin ini nangyaring naglipas na pagkatapos na kami gabos nakasarakay na sa laog nin barko, asin dara-dara na nyamo an mga panustos asin mga bagay na ipinagsugo sa samuya na ipinagbuntog nyamo paduman sa dagat asin kami naglayag sa paagi nin paros pasiring sa pinagpromisang daga.\n9 Asin pagkatapos na kami pinaglalayag sa paagi nin paros sa laog nin kadakul na mga aldaw, hilnga, an sakuyang mga tugang asin an mga akeng lalake ni Ishmael asin man an saindang mga agom nagpoon na maggibo nin kaorogmahan sa saindang mga sadire, na tanganing nagporoon sindang magsarayaw, asin magkaranta, asin magparataram nin mga raway, iyo, magin na sinda nagkarilingaw na kun anong kapangyarihan na sinda pinagdarara duman; iyo, sinda gabos nagkadarara nang maray kan saindang sobrang karawayan.\n10 Asin ako, si Nephi, nagpopon nang matakot nin sobra na baka an Kagurangnan maanggot samuya, asin radason kami nin huli sa samuyang kadaendatahan, na baka kami halonon kan kairaroman nin dagat; kun kaya, ako, si Nephi, nagpoon na magtaram sainda na may kapakumbabaan; pero hilnga sinda gabos nagka-aranggot pa sakuya, na nagsasabi: Kami nagtutugot na an samuyang nguhod na tugang iyo an magin pamayo labaw samuya.\n11 Asin ini nangyaring naglipas na si Laman asin si Lemuel nagkarapot sakuya asin ginapos ako nin mga lubid, asin pinagtrato ninda ako nin sobrang pagpasakit, maski siring, an Kagurangnan nagtutugot na mangyayari ini na tanganing saiyang maipapahiling an saiyang kapangyarihan, para sa kautuban kan saiyang tataramon na pinagsasabi niya manungod sa mga makasalanon.\n12 Asin ini nangyaring naglipas na pagkatapos sinda akong ginapos na tanganing dae ako makakahiro, an aguhon, na pinag-andam nin Kagurangnan, nagpundo sa paghiro.\n13 Kun kaya, sinda dae na nakakaaram kun papaano ninda taw-an nin direksiyon an barko, na tanganing kun magka-igwa nin sarong makusog na bagyo, iyo, sarong dakula asin teribleng bagyo, asin kami pinapadpad pabalik sa ibabaw nin mga tubig sa laog nin tulong aldaw; asin sinda nagpoon na magkatarakot nin sobra na baka sinda magkakaralamos sa dagat; maski na ngani arog kaini, dae ninda ako binuhian.\n14 Asin sa ikaapat na aldaw, na kami pinapadpad pabalik, an bagyo nagpoon na magin makusogon na maray.\n15 Asin ini nangyaring naglipas na kami haros hahalonon na kan kairaroman nin dagat. Asin pagkatapos na kami pinapadpad pabalik sa kaibabawan nin mga tubig sa laog nin apat na aldaw, an sakuyang mga tugang nagpoon nang makahiling na an mga paghuhukom nin Diyos yaon na na nangingibabaw sa sainda; asin na sinda mapapahamak kun dae sinda magsosolsol kan saindang mga daendatang kagibohan; kun kaya, nagdurulok sinda sa sakuya, asin hinarale an mga gapos na nakabugkos sa kabukohan kan sakuyang mga kamot, asin hilnga an mga ini grabe an pagkahurubag; asin man an kabukohan kan sakuyang mga bitis grabe man an paghurubag, asin grabeng maray an pagkukulog kan mga ini.\n16 Maski na ngani arog kaini, ako naglaom sa sakuyang Diyos, asin ako nag-oomaw sa saiya sa halawig nin bilog na aldaw; asin ako dae naggugurumod-gumod laban sa Kagurangnan nin huli sa sakuyang mga kasakitan.\n17 Ngonian an sakuyang ama, si Lehi, nagsabi nin kadakul na mga bagay sa sainda, asin man sa mga akeng lalake ni Ishmael; pero, hilnga, sinda nagtararam nin kadakul na pananakot laban sa kiisay man magtaram para sakuya; asin an sakuyang mga magurang na nagluluya na sa pag-agi nin mga taon, asin nagtios nin grabeng kakulugan nin boot nin huli sa saindang mga kaarakian, na dinara sinda sa pagkagurang, iyo, maski sa ibabaw kan saindang mga higdaan.\n18 Nin huli sa saindang mga kakulugan nin boot, asin sobrang pagmumundo, asin an mga daendatang gawi kan sakuyang mga tugang, dinarara sinda sa kamugtakan na dikit pa sindang makipaghilingan sa saindang Diyos; iyo, an saindang ubanon nang mga buhok haros madara nang gayo pababa sa kinamumugtakan nin alpog; iyo, magin sinda man harani nang gayo mahulog sa kamundoan pasiring sa sarong matubig na lubungan.\n19 Asin si Jacob asin Joseph man, na mga hoben pa, na nangangaipong gayo nin tamang pangangataman, nagmundong gayo nin huli sa mga kasakitan kan saindang ina; asin man an sakuyang agom na yaon na gayo sa paghihibi asin mga pagpapangadye, asin man an sakuyang mga kaarakian, dae ini nakapagpalumoy sa mga puso kan sakuyang mga tugang na sainda na akong buhian.\n20 Asin mayong iba kundi puwera lang ining kapangyarihan nin Diyos, na nakapagpatakot sainda nin pagkapahamak, na iyo an nakapagpalumoy kan saindang mga puso; kun kaya, kan mahiling ninda na harani na sindang halonon nin kairaroman kan dagat, sinda nagsorolsol sa mga bagay na saindang nakaginibohan, na tanganing sainda akong binuhian.\n21 Asin ini nangyaring naglipas na pagkatapos nindang binuhian ako, hilnga, sakuyang kinua an aguhon, asin ini naghiro maski saen ko pinagmamawot ini. Asin nangyaring naglipas na ako nagparapangadye sa Kagurangnan; asin pagkatapos kong makapangadye an mga paros nagpundo, asin an bagyo naghupa, asin nagka-igwa nin sarong dakulang pagkalmada.\n23 Asin ini nangyaring naglipas na ako, si Nephi, iyo an naggiya kan barko, na kami naglayag giraray paduman sa pinagpromisang daga; asin kami nagbaraba sa daga, asin pinatugdok an samuyang mga tolda; asin samuyang inapud ini na pinagpromisang daga.\n24 Asin ini nangyaring naglipas na kami nagpoon na magbungkal sa daga, asin nagpoon na magtaranom nin mga banhi; iyo, samuyang tinanom an mga banhi sa daga, na samuyang dinarara gikan pa sa daga nin Jerusalem. Asin ini nangyaring naglipas na an mga ini nagdarakulang nagturubo; kun kaya, kami benindisyunan nin kasaganaan.\n25 Asin ini nangyaring naglipas na kami nakanagbo sa daga nin pangako, habang kami nagraralakaw-lakaw sa kakadlagan, na igwa palan nin mga hayop na yaon sa mga kakahuyan sa kada klase, arog kan baka asin an toro, asin an asno asin an kabayo, asin an kanding asin an layas na kanding, asin gabos na klaseng mga buhing mga kahayupan, na an gabos para magamit nin mga katawohan. Asin kami nakanagbo nin gabos na klaseng mga bakal, igwa nin bulawan, asin plata, asin bronse.\n# posted by Unknown @ 5/15/2004 09:23:00 AM


Bicol / Bikol / Bicolano - Evangelio - Gospel - Evangelium\nMga kahapotan sa Biblia na nasimbag\nBanal na Kasuratan\nTa an gabos nagkasala, asin dai nakaabot kan kamurawayan nin Dios; Taga-Roma 3:23\nHuli ta an bayad nin kasalan iyo an kagadanan; alagad an ugay nin Dios iyo an buhay na dai nin katapusan dian ki Cristo Jesus na satong Kagurangnan. Taga-Roma 6:23\nTa huli sa biyaya kamo nakaligtas huli sa pagtubod; asin iyan bakong hale sa saindo, kundi balaog nin Dios; Bakong huli sa magña guibo, tagñaning dai nin siisay man na managsag. Taga-Efeso 2:8-9\nAlagad an publicano na nakatindog sa harayo, habo gñaning tumingkalag kan saiyang magña mata sa lagñit; kundi nagtumbok sa saiyang daghan, na an sabi, Dios, kaherake ako na parakasala. Lucas 18:13\nHuli ta an Dios namoot na gayo sa kinaban, na itinao nia an saiyang Aking bogtong, tagñaning an siisay man na minatubod sa saiya dai mapahamak, kundi magkaigua nin buhay na dai nin katapusan. Huli ta an Dios dai nagsogo kan sayang Aki sa kinaban na magsilot kan kinaban; kundi tagñaning an kinaban ikaligtas huli saiya. Juan 3:16-17\nDai nin sugot na nadatong saindo kundi an matatagal, sana nin tauo: alagad an Dios maimbod, na dai kamo itotogot na masugotan nin labi kan maaagod nindo; kundi matao sia, kaiba kan sugot, nin luluasan, tagñaning makatagal kamo. 1 Taga-Corinto 10:13\nHuli ta ako minatubod, na minsan an kagadanan, ni an buhay, ni an angel, ni an magña principado, ni an magña uya na, ni an magña madatong pa, ni an magña kapangyarihan, Ni an kalangkawan, ni an karaTaga-Roman, ni an anoman na linalang, dai makakapabulag sato sa pagkamoot nin Dios, na yaon ki Cristo Jesus na satong Kagurangnan. Taga-Roma 8:38-39\nHuli ta si Cristo iyo an kaotoban kan katogonan sa katanosan sa lambang saro na minatubod. Taga-Roma 10:4\n(Huli ta sia nagasasabi, Sa kapanahonan hinimate taka, Asin sa aldao nin kaligtasan tinabagñan taka: uya, gñunian an kapanahonan; uya, gñunian an aldao nin kaligtasan): 2 Taga-Corinto 6:2\nKan madagñog ninda ini, sinda nagkarulugad sa puso, asin nagsarabi ki Pedro asin sa ibang magña apóstol, Magña tugang, ano an guiguibohon mi? Asin si Pedro nagsabi sainda, Magsorolsol kamo, asin magkaburuniagan an lambang saro sa saindo sa gñaran ni Jesu-Cristo sa kapatawadan kan saindong magña kasalan; asin kamo maako kan balaog nin Espiritu Santo. Magna Guibo 2:37-38\nAsin naggubing na kan bagong pagkatauo na linalang sono sa Dios sa katanosan asin sa kabanalan nin katotoohan. Taga-Efeso 4:24\nSiring sa nasusurat, Mayo nin matanos, dai, minsan saro; Taga-Roma 3:10\nKaya siring na huli sa sarong tauo an kasalan lominaog sa kinaban, asin an kagadanan huli sa kasalan; asin sa siring an kagadanan nakalakop sa gabos na tauo, huli ta an gabos nagkasala:-- Taga-Roma 5:12\nHuli ta, kan kita magña maluya pa, sa kapanahonan si Cristo nagadan dahel sa magña maraot. Taga-Roma 5:6\nAlagad ipinamimidbid nin Dios an saiyang sadiring pagkamoot sa sato, huli ta kan kita magña parakasala pa, si Cristo nagadan dahel sato. Taga-Roma 5:8\nNa sia ipinahayag na Aki nin Dios na may kapangyarihan, dapit sa espiritu nin kabanalan, huli kan pagkabuhay liwat sa magña gadan; na iyo si Jesu-Cristo na satong Kagurangnan, Taga-Roma 1:4\nHuli ta naaaraman ta na si Cristo, huling binuhay liwat sa magña gadan, dai na magagadan: an kagadanan dai na makakasakop saiya. Taga-Roma 6:9\nHuli ta kun ika magtuga kan saimong gñoso na si Jesus iyo an Kagurangnan asin magtubod sa saimong puso na binagñon sia nin Dios sa magña gadan, ika maliligtas. Taga-Roma 10:9\nHuli ta an siisay man na magapod sa gñaran nin Kagurangnan maliligtas. Taga-Roma 10:13


Plastic bags ibabawal na\nDai na tutugotan kan lokal na gobierno kan Ciudad nin Naga an paggamit nin mga plastic bags oras na maaprobaran an ordinansa na maimponer nin mga penalidad na nakasunad na sa committee level kan Sangguniang Panlungsod.\nSi Bise Alcalde Nelson Legacion nagpahayag na base sa osip kan Solid Waste Management Office (SWMO) kan City Hall veinte cinco por ciento kan noventa toneladang basura na nakokolekta aroaldaw gikan sa commercial district maging sa residential area naghahale sa plastic component asin maninigo na digdi an ordinansa na ma-regulate na sa pag-usar kaini.\nPigtulod na an ordinansa kan nagtalikod na SP asin naigilid sana alagad sa presenteng consejo sa dai mahahaloy tutokaron na nganing aprobaran mientras na nag-agi na nin mga konsultasyon sa Committee on Environment and Energy, sabi pa kan bise alcalde.\nAn SWMO sa pamamayo ni Engr. Joel Martin nagpapabor sa pendienteng ordinansa mientras na an basurang plastic dai nalalapa saro sa nakakaulang nganing maghuros tolos sa irarum an mga tambak na basura sa Balatas dumpsite.\nAn tambak na basura sa dumpsite may langkaw na nin kaakid sa anom na escalon na edificio na saro sa causa na dai tolos na irarum an basura huli sa hibog kan nakokolectang mga plastic.\nPadagos na inuusar kan mga establisimiento de negosyo sa ciudad an\nmga plastic bag na pampatos sa binakal na mga produkto sa sainda, alagad kaipuhan ribayan ini nin pampatos na nalalapa nganing makabawas sa toneladang basura na nakokolekta aroaldaw, sabi kan SWMO.\nSinabi kan bise alcalde asin pamayo kan SP na piglalaoman niyang makakahawas na an propuestong ordinansa sa Committee on Environment and Energy ni Consejal Salvador Del Castillo na iyo an padreno nganing matukar na sa en banc session.\nAn pendienteng ordinansa iyo an ‘’Ordinance prohibiting the use of plastic bags on drt goods, regulating its utilization on wet goods, and providing penalties for violation thereof’\nSa seksyon 8 - maimponer nin mga penalidad sa arin man na persona asin establisimiento de negosyo na masinutil sa arin man na probisyon kan ordinansa asin kakastigohon nin multa; Sa enot na pagkakasala – Php 500, sa ika duwang pagkakasala – Php 1,000 asin sa ika tolong pagkakasala – Php 2,000 alagad kun establisimiento de negosyo, cacancelaron an business permit asin license to operate sa laog nin sarong taon.\nSinabi man kan pamayo kan komite na natapos na an mga ginibong committee hearing alagad hinahalat ninda an isusumiter na mga komento kan manlaen-laen na sektor kun pabor o contra sa pagbawal sa pag-usar nin plastic bags.\nSa propuestong ordinansa envez kan plastic bag dapat gamiton an cloth bag o katsa na ginagamit na sako sa arena, woven bags o mas midmid sa bayong na parejong nalalapa. (dpa)


Gusto Mo daw Pirmeng Maenot? Tabangan an mga Aki na Makanuod na Tumabang sa Iba\nMAY midbid ka daw na gusto pirmeng maenot?— Tibaad itinutulod nia an iba tangani na sia an maenot sa linya. Nakaheling ka na daw kaiyan?— Naheling kan Dakulang Paratokdo dawa an mga husto na sa edad na naghihingoang makua an lugar na pangenot, o pinakaimportante. Asin dai nia iyan nagustohan. Helingon niato kun ano an nangyari.\nNakaheling ka na daw nin mga tawong naghihingoa na maenot?\nSinasabi sa sato kan Biblia na inimbitaran si Jesus sa sarong bangkete sa harong nin sarong Fariseo, na importanteng namomoon sa relihion. Pag-abot ni Jesus, pinagmasdan nia an ibang bisita na nagralaog asin pinili an pinakamarahay na mga lugar. Kaya nag-estorya sia sa mga imbitado. Gusto mo daw na madangog iyan?\nSabi ni Jesus: ‘Kun may mag-imbitar sa saimo sa punsion sa kasal, dai mo pagpilion an lugar na pinakamarahay, o pinakaimportante.’ Aram mo daw kun taano ta sinabi iyan ni Jesus?— Ipinaliwanag nia na tibaad may inimbitaran na mas importante. Kaya, siring kan naheheling mo sa retrato, an kag-andam kan punsion minarani asin nagsasabi: ‘Tawan an lugar sa tawong ini, asin ika duman sa lugar na idto.’ Ano daw an mamamatean ngonyan kan bisita?— Mapapasupog sia ta pagmamasdan sia kan gabos na ibang bisita na minaduman sa lugar na daing gayo importante.\nIpinaheheling ni Jesus na sala na mawoton an pinakaprimerang lugar. Kaya an sabi nia: ‘Kun inimbitaran ka sa punsion sa kasal, tumukaw ka sa pinakahababang lugar. Dangan an nag-imbitar sa saimo tibaad dumolok asin magsabi, “Katood, duman ka sa mas halangkaw.” Sa siring magkakaigwa ka nin onra sa atubangan kan gabos na ibang bisita mantang paduman ka sa mas marahay na lugar.’—Lucas 14:1, 7-11.\nAnong leksion an itinotokdo ni Jesus kan mag-estorya sia manongod sa mga minakua kan pinakamarahay, o pangenot, na mga tukawan?\nNakua mo daw an punto kan estorya ni Jesus?— Magtao kita nin halimbawa tanganing maaraman niato kun baga nakua mo. Imahinara na pasakay ka sa autong pano. Maninigo ka daw na maghidale tanganing makatukaw asin pabayaan na magtindog an sarong mas may edad?— Magugustohan daw iyan ni Jesus kun gibohon mo iyan?—\nTibaad may magsabi na daing labot si Jesus sa ginigibo niato. Alagad naniniwala ka daw dian?— Kan yaon si Jesus sa bangketeng idto sa harong kan Fariseo, pinagmasdan nia an mga tawo mantang pinipili ninda an saindang tukawan. Sa paghona mo daw bako siang arog man kaiyan kainteresado sa ginigibo niato ngonyan?— Ngonyan na yaon na sa langit si Jesus, nasa marahay nanggad siang kamugtakan na pagmasdan kita.\nKun naghihingoang maenot an saro, iyan puedeng gikanan nin problema. Parate na may simbagan, asin naaanggot an mga tawo. Kun beses nangyayari ini kun iribang minasakay sa auto an mga aki. Oras na bumukas an pinto kan auto, nag-eerenotan an mga aki. Gusto ninda an pinakamarahay na mga tukawan, an mga harani sa bintana. Ano daw an puedeng mangyari?— Iyo, tibaad magkaaranggotan sinda.\nAn pagmawot na maenot puedeng gikanan nin dakulang problema. Ginikanan ngani iyan nin problema sa tahaw kan mga apostol ni Jesus. Arog kan nanodan niato sa Kapitulo 6 kan librong ini, nagdiriskutiran sinda manongod sa kun siisay an pinakadakula. Ano daw an ginibo kaidto ni Jesus?— Iyo, itinanos nia sinda. Alagad paghaloyhaloy nagdiriskutiran na naman sinda. Helingon niato kun paano iyan nagpoon.\nAn mga apostol, kaiba an iba pa, nagbabaklay kaiba ni Jesus sa kahurihurihi pasiring sa siudad nin Jerusalem. Sinasabi ni Jesus sa sainda an manongod sa saiyang Kahadean, kaya iniisip-isip ni Santiago asin Juan an manongod sa pamamahala bilang hade kaiba nia. Sinabi pa ngani ninda iyan sa ina ninda, si Salome. (Mateo 27:56; Marcos 15:40) Kaya kan sinda pasiring sa Jerusalem, si Salome nagdolok ki Jesus, duminuko sa atubangan kaini, asin nakiolay.\n“Ano an gusto mo?” an hapot ni Jesus. Nagsimbag sia na gusto nia na itaed ni Jesus an mga aki nia sa Kahadean kaini, an saro sa too kaini asin an saro man sa wala. Bueno, kan maaraman kan sampulo pang apostol an ipinahagad ni Santiago asin Juan sa saindang ina, ano sa paghona mo an nagin saboot ninda?—\nAno an hinagad ni Salome ki Jesus, asin ano an nagin resulta?\nIyo, anggoton sinda ki Santiago asin Juan. Kaya tinawan ni Jesus nin madonong na sadol an gabos niang apostol. Sinabi sa sainda ni Jesus na an mga namamahala sa mga nasyon gustong-gusto na magin makapangyarihan asin importante. Gusto nindang magkaigwa nin halangkaw na posisyon na dian kinukuyog sinda nin gabos. Alagad sinabihan ni Jesus an mga parasunod nia na dai sinda maninigong magin arog kaiyan. Imbes, an sabi ni Jesus: “An siisay man na gustong magin enot sa saindo dapat na iyo an mani oripon nindo.” Isip-isipa iyan!—Mateo 20:20-28.\nAram mo daw kun ano an ginigibo nin sarong oripon?— Naglilingkod sia sa ibang tawo, na dai inaasahan an iba na paglingkodan sia. An kinukua nia an pinakahababang lugar, bakong an pangenot na lugar. Minagawe sia bilang an pinakabakong importante, bakong an pinakaimportante. Asin girumdoma, sinabi ni Jesus na an boot na magin enot maninigo na gumawe siring sa oripon nin iba.\nNgonyan, ano sa paghona mo an kahulogan kaiyan para sa sato?— Makikidiskutiran daw an sarong oripon sa kagurangnan nia manongod sa kun siisay an matukaw sa pinakamarahay na tukawan? O makikidiskutiran daw sia manongod sa kun siisay an maeenot na magkakan? Ano sa paghona mo?— Ipinaliwanag ni Jesus na pirmeng ineenot nin sarong oripon an saiyang kagurangnan.—Lucas 17:7-10.\nKaya imbes na maghingoang maenot, ano an maninigo na gibohon niato?— Iyo, maninigo na kita magin siring sa oripon nin iba. Asin nangangahulogan iyan nin pag-enot sa iba. Nangangahulogan iyan nin pagbilang sa iba na mas importante kisa sato. May naiisip ka daw na mga paagi na puede mong enoton an iba?— Taano ta dai balikan an pahina 40 saka 41 asin helingon giraray an nagkapira sa mga paagi na puede mong enoton an iba paagi sa paglilingkod sa sainda.\nMagigirumdoman mo na inenot kan Dakulang Paratokdo an iba paagi sa paglilingkod sa sainda. Kan ultimong banggi na kaiba nia an saiyang mga apostol, duminuko pa ngani sia asin hinanawan an saindang mga bitis. Kun eenoton man niato an iba paagi sa paglilingkod sa sainda, mapaoogma niato an Dakulang Paratokdo sagkod an saiyang Ama, si Jehova Dios.\nBasahon pa niato an dagdag na teksto sa Biblia na nag-eenkaminar sa sato na enoton an iba: Lucas 9:48; Roma 12:3; asin Filipos 2:3, 4.\nI-share I-share Gusto Mo daw Pirmeng Maenot?


BASAHON SA Albanian Aleman Amharic Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Czech Danish Dutch English Español Estonian Ewe Ga Griego Hapon Hiligaynon Hungarian Igbo Indonesian Italiano Koreano Lithuanian Malagasy Malayalam Myanmar Norwegian Ossetian Polish Portuguese Pranses Romanian Samoan Sepedi Setswana Silozi Sinhala Slovak Slovenian Sranantongo Tatar Thai Tsonga Turkish Ukrainian Vietnamese\nNAKAHELING na daw kamo nin sarong aki na nakikimaherak na ibakal sia nin sarong kawatan alagad habong bakalon kan magurang? O nin sarong aki na gustong magdarodalagan asin magkawat pero sinabihan sia kan magurang na, “Dian ka sana”? Maheheling nindo na sa mga kamugtakan na arog kaini, gusto kan magurang na gibohon an pinakaikakarahay kan aki. Minsan siring, parateng gayo na minatogot man giraray an magurang. Huli sa pagparanguyngoy kan aki, an sinabing “dai” kan magurang nagigin “iyo.”\nDakol na magurang an garo baga naniniwala na an marahay na pagpadakula sa aki nangangahulogan nin pagsunod sa haros gabos na gusto kan saindang mga aki. Halimbawa, sa Estados Unidos, may ginibong surbey sa 750 aki na an edad 12 sagkod 17. Kan sinda hapoton kun ano an reaksion ninda kun sinasabihan sinda nin “dai” kan saindang mga magurang, haros 60 porsiento kan mga aki an nagsabi na padagos sindang nagpupumirit. Mga 55 porsiento an nagsabi na sa parate nag-aaser an taktikang ini. Tibaad hinohona kan saindang mga magurang na an siring na pagigin mapagkonsinte nagpapaheling nin pagkamoot, alagad iyo daw talaga?\nEstudyare an madonong na talinhagang ini kan suanoy na mga panahon: “Kun sinusunodsunod nin saro an saiyang oripon magpoon sa pagkaaki, sa huri niang buhay magigin pa ngani siang daing utang na boot.” (Talinhaga 29:21) Totoo, an aki bakong oripon. Pero, dai daw kamo maoyon na an prinsipyong ini aplikado man sa pagpadakula sa aki? An pagsunodsunod sa mga aki, na itinatao sa sainda an gabos na gusto ninda, puedeng magin dahelan na sinda magdakula na “daing utang na boot”—abusero, sutil, daing apresasyon na mga adulto.\nSa kabaliktaran, an Biblia nagsasadol sa mga magurang: “Patuodon mo an aki oyon sa dalan para sa saiya.” (Talinhaga 22:6) Sinusunod kan madonong na mga magurang an paggiyang ini, na nagbubugtak asin nagpapaotob nin malinaw, daing liwat-liwat, asin rasonableng mga susundon. Dai ninda ibinibilang na pagpaheling nin pagkamoot an pagigin mapagkonsinte; ni na tinatawan ninda nin premyo an mga aki huli sa pagnguyngoy, pamimirit, o pag-alburoto. Imbes, minaoyon sinda sa madonong na mga tataramon ni Jesus: “Pabayaan sana na an saindong tataramon na Iyo mangahulogan nin Iyo, an saindong Dai, Dai.” (Mateo 5:37) Pero, ano an kalabot sa pagsasanay sa mga aki? Estudyare an sarong mapuersang ilustrasyon.\n“Siring sa mga Pana sa Kamot”\nIniilustrar kan Biblia an relasyon nin magurang asin aki sa paagi na nagdodoon na kinakaipuhan kan aki an paggiya nin magurang. An Salmo 127:4, 5 nagsasabi: “Siring sa mga pana sa kamot nin sarong makosog na lalaki, iyo man an mga aki sa pagkahoben. Maogma an pusog na lalaki na an saiyang suksukan nin pana pinano nia kaiyan.” Kaya an mga aki inaagid sa mga pana, asin an magurang inaagid sa makosog na parapakilaban. Kun paanong aram kan parapana na an saiyang mga pana dai matama sa target paagi sa pagkanorongod sana, narerealisar man nin mamomoton na mga magurang na an pagpadakula sa aki nangangaipo nin pagplano asin paghihingoa. Gusto ninda na aboton kan saindang mga aki an “target”—sarong nakakakontentong buhay bilang maogma, asin responsableng mga adulto. Gusto ninda na an saindang mga aki gumibo nin tamang mga pagpili, magin madonong asin likayan an dai man kaipuhan na mga problema, saka aboton an kapakipakinabang na mga pasohan. Alagad bakong igo an pagmawot sana sa siring na mga bagay.\nTanganing an pana tumama sa target, ano an kaipuhan? Kaipuhan na iyan andamon nin lubos, protehiran na marhay, asin mapuersang iasentar sa target kaiyan. Kaagid kaiyan, tanganing magin mapanggana an garo baga pagbiahe nin mga aki pasiring sa pagkaadulto, kaipuhan na sinda andamon, protehiran, asin garo iasentar. Saro-saro niatong estudyaran an tolong aspektong ini nin pagpadakula sa aki.\nPag-andam nin Lubos kan Pana\nAn mga pana na ginagamit kan mga parapana kan mga panahon kan Biblia maingat na marhay na inandam. An tugod (shaft), na tibaad gibo sa magian na kahoy, kaipuhan na mano-manong ukiton asin kaipuhan na deretsong marhay sagkod sa mapupuede. Kaipuhan na matarom an poro kaiyan. Ikinakabit an mga balukag sa sarong poro kan tugod tanganing derederetso an paglupad kaiyan asin magdanay iyan na nasa tamang direksion.\nGusto kan mga magurang na an saindang mga aki magin arog sa deretsong mga panang iyan—tanos asin dai minasuki. Kun siring, kun sinda madonong, dai ninda binabaliwala na sana an seryosong mga sala kundi mamomoton na tinatabangan an saindang mga aki na atubangon asin itanos an mga ini. Magigin dakol an siring na gibohon sa siisay man na aki, huli ta “an kalolongan nagagakot sa puso nin aki.” (Talinhaga 22:15) Sa siring, an Biblia nagsasadol sa mga magurang na disiplinahon an saindang mga aki. (Efeso 6:4) Iyo, an disiplina may mahalagang marhay na kabtang sa pagporma asin pagtanos kan isip saka ugale nin aki.\nKun siring, bakong makangangalas na an Talinhaga 13:24 nagsasabi: “An nagpupugol sa paggamit kan saiyang pamakol naoongis sa saiyang aki, alagad an namomoot sa saiya iyo an nagsisiyasat sa saiya na may pagdisiplina.” Sa kontekstong ini, an pamakol sa pagdisiplina nagrerepresentar sa paagi nin pagtatanos, ano man na klase iyan. Paagi sa pagtao nin mamomoton na disiplina, pinagmamaigotan nin magurang na itanos an mga sala na kun makakagamot iyan nin hararom, puedeng magresulta sa grabeng kamondoan kan aki kun sia nasa edad na. Totoo nanggad, an dai pagdisiplina sa aki garo pagkaongis sa saiya; an pagtao kaiyan sarong akto nin pagkamoot.\nTinatabangan man nin sarong mamomoton na magurang an aki na masabotan an mga dahelan kan ginibong mga susundon. Sa siring, kalabot sa pagdisiplina bako sanang an pagtao nin mga pagboot asin padusa kundi, mas mahalaga, an pagtao nin pakasabot. An Biblia nagsasabi: “An aki na may pakasabot nagkukuyog kan ley.”—Talinhaga 28:7.\nAn balukag na ikinakabit nin parapana sa saiyang mga pana nakakatabang na magin deretso an paglupad kan pana pakatapos na butasan iyan sa saiyang busog. Kaagid kaiyan, an mga katokdoan sa Biblia na hale sa Kagtugdas kan areglo nin pamilya puedeng magdanay sa mga aki dawa kun maghale na sinda sa harong, na nagtataong pakinabang sa sainda sa bilog nindang buhay. (Efeso 3:14, 15) Pero, paano masisierto nin mga magurang na talagang ‘nakakabit’ sa saindang mga aki an siring na katokdoan?\nMangnohon an hatol nin Dios sa mga magurang na Israelita kan panahon ni Moises: “An mga tataramon na ini na ipinagboboot ko sa saimo ngonyan dapat na mamugtak sa saimong puso; asin dapat na itadom mo an mga iyan sa saimong aki.” (Deuteronomio 6:6, 7) Kaya duwang bagay an kaipuhan na gibohon nin mga magurang. Enot, kaipuhan na sinda mismo makanood asin mag-aplikar kan Tataramon nin Dios, na talagang kamotan an mga ley nin Dios. (Salmo 119:97) Dangan sana ninda ikakaaplikar an ikaduwang kabtang kan teksto—na “itadom” an mga ley nin Dios sa saindang mga aki. Iyan nangangahulogan na itinatadom sa puso kan saindang mga aki an kahalagahan kan siring na mga ley paagi sa epektibong pagtotokdo asin parateng pag-otro.\nMalinaw nanggad na bakong lihis na sa uso o sa panahon an pagtotokdo kan mga prinsipyo sa Biblia o an paggamit nin mamomoton na disiplina tanganing itanos an seryosong mga sala. Importanteng marhay na mga paagi ini tanganing andamon an mahalagang marhay na “mga pana” na iyan para sa deretso asin daing suki-suki na pagpasiring sa pagigin adulto.\nPagprotehir kan Pana\nBalikan niato an ilustrasyon na nakasurat sa Salmo 127:4, 5. Girumdomon na an parapana “pinano an saiyang suksukan” nin mga pana. Pagkatapos na andamon an mga pana, kaipuhan na protehiran iyan. Sa siring, dinadara ini kan parapana sa saiyang suksukan nin pana, na dian dai iyan basta-basta mararaot o mapuputol. Interesante nanggad, an Biblia nagtataram paagi sa hula manongod sa Mesiyas bilang sarong makinis na pana na ‘itinago kan saiyang Ama sa saiyang suksukan nin pana.’ (Isaias 49:2) Iyo, prinotehiran ni Jehova Dios, an pinakamamomoton nanggad na Ama, an saiyang namomotan na Aking si Jesus, sa gabos na kapahamakan sagkod na umabot an itinalaan na panahon tanganing gadanon an Mesiyas siring sa ihinula. Dawa pa siring, prinotehiran nin Dios an saiyang Aki tanganing dai permanenteng mapahamak huli sa kagadanan, na ligtas siang ibinalik sa langit, tanganing mabuhay nin daing sagkod.\nKaagid kaiyan, gustong protehiran kan marahay na mga magurang an saindang mga aki sa mga peligro kan ruminaot na kinaban na ini. Puedeng ipinagbabawal kan mga magurang an nagkapirang aktibidad na magsasapeligro sa saindang mga aki sa nakakadanyar na mga impluwensia na dai man kaipuhan. Halimbawa, isinasaboot kan madonong na mga magurang an prinsipyong ini: “An maraot na pag-iriba nakakaraot sa marahay na mga ugale.” (1 Corinto 15:33) An pagprotehir sa mga aki sa pakikiasosyar sa mga mayong paggalang sa moral na mga pamantayan kan Biblia posibleng marhay na ikalikay an mga hoben sa dakol na nakakaraot, o nakakagadan pa nganing sala.\nTibaad dai pirmeng aapresyaron nin mga aki an pagprotehir nin magurang. Sa katunayan, posibleng marhay kun beses na ikaanggot ninda iyan, huli ta an pagprotehir sa saindong mga aki sa parate mangangahulogan nin pagsabi sa sainda nin “dai.” An sarong iginagalang na autor nin mga libro sa pagpadakula sa aki nagsabi: “Minsan ngani dai ninda pirmeng ipinapaheling iyan asin tibaad dai kamo pasalamatan sa panahon na iyan, talagang gusto kan mga aki na tawan sinda kan saindang mga magurang nin ligtas asin masasarigan na areglo sa saindang buhay. Magigibo niato iyan paagi sa pagpaheling kan satong autoridad bilang magurang, na nagbubugtak nin mga limitasyon sa paggawe.”\nIyo, an pagprotehir sa saindong mga aki sa ano man na puedeng makahale kan saindang katoninongan, pagigin inosente, o kan saindang malinig na kamugtakan sa atubangan nin Dios sarong mahalagang marhay na paagi tanganing ipaheling na namomotan nindo sinda. Pag-abot nin panahon, posibleng marhay na masasabotan ninda an saindong mga motibo, asin aapresyaron ninda an saindong mamomoton na pagprotehir.\nPag-asentar kan Pana\nMangnohon na ikinokomparar kan Salmo 127:4, 5 an magurang sa “sarong makosog na lalaki.” Nangangahulogan daw ini na an ama sana an puedeng magin epektibo sa pagigin magurang? Dai nanggad. Sa katunayan, an prinsipyo kan ilustrasyon na ini aplikado sa mga ama sagkod ina—siring man sa nagsosolong mga magurang. (Talinhaga 1:8) An pananaram na “makosog na lalaki” nagsusuherir na darudakulang kosog an kaipuhan tanganing butasan an pana na nasa busog. Kan mga panahon kan Biblia, an mga busog kun beses napapatos nin tanso, asin sinasabi na an soldados “nagtutungtong sa busog,” na tibaad tinutungtongan kan saiyang bitis an busog tanganing maignit nia iyan. (Jeremias 50:14, 29) Malinaw nanggad, dakol na kosog asin paghihingoa an kaipuhan sa pagbutong kan higot na lubid na iyan tanganing ikaasentar an mga pana sa target kaiyan!\nKaagid kaiyan, an pagpadakula sa mga aki nangangaipo nin darudakulang paghihingoa. Dai sinda madakula nin tama kun sinda sana, kun paanong an pana dai man ikakaasentar an sadiri kaiyan pasiring sa target kaiyan. Makamomondo, dakol na magurang ngonyan an garo baga bakong andam na gibohon an gabos na klase nin paghihingoa na kinakaipuhan. An ginigibo ninda iyo an madaling paagi. Tinotogotan ninda an telebisyon, eskuelahan, asin an mga kaedad ninda na iyo an magtokdo sa saindang mga aki manongod sa tama asin sala, manongod sa moral, manongod sa sekso. Tinotogotan ninda an saindang mga aki na makua an ano man na gusto ninda. Asin kun garo baga depisilon na magsabi nin “dai,” nagsasabi na sana sinda nin “iyo”—na sa parate isinasarahotan an saindang desisyon paagi sa pagsabi na habo nindang makologan an boot kan saindang mga aki. Sa katunayan, an pagigin mapagkonsinte ninda an magtatao sa saindang mga aki nin totoo asin nagdadanay na danyos.\nAn pagpadakula sa mga aki magabat na trabaho. An bilog na pusong paggibo kaiyan sa paggiya kan Tataramon nin Dios nangangaipo nanggad nin dakulaon na paghihingoa, alagad an mga balos daing kaagid sa halaga. An magasin na Parents nagsabi: “An mga pag-adal . . . nagpaheling na an mga aki na pinadakula nin mamomoton alagad may autoridad na mga magurang—an mga mapagsuportar sa saindang mga aki pero nagpapadanay nin marigon na mga limitasyon—matali sa klase, nagigin mas marahay na makiiba, positibo an pagheling sa sadiri, asin sa pangkagabsan mas maogma kisa sa mga aki na an mga magurang magsalang sobra kamapagpasunod o sobra karingis.”\nIgwa nin mas marahay pa nganing balos. Kasubago inestudyaran niato an enot na kabtang kan Talinhaga 22:6: “Patuodon mo an aki oyon sa dalan para sa saiya.” An bersikulong iyan nagpapadagos paagi sa nakakaogmang mga tataramon na ini: “Minsan kun sia maggurang dai sia masuhay dian.” An ipinasabong daw na talinhagang ini nagtatao nin garantiya sa kapangganahan? Dai man. An saindong aki igwa nin libreng kabotan asin sia madakula tanganing gamiton iyan. Alagad an bersikulong ini nagtatao sa mga magurang nin mamomoton na garantiya. Ano iyan?\nKun sinasanay nindo an saindong mga aki oyon sa hatol kan Biblia, pinapangyayari nindo an pinakapaborableng mga kamugtakan na magtatao nin marahayon na resulta—an pakaheling sa saindong mga aki na nagdadakula na maogma, kontento, asin responsableng mga adulto. (Talinhaga 23:24) Kun siring, andamon nanggad nindo an mahalagang marhay na “mga pana” na iyan, protehiran sinda, asin gibohon an gabos na makakaya sa pagdirehir sa sainda. Nungka nindong pagbabasolan iyan.\nAn mga magurang daw nagpapaheling nin pagkamoot sa saindang mga aki paagi sa pagtao kan gabos na hinahagad ninda?\nIpinapaliwanag nin mamomoton na magurang an mga dahelan kan ginibong mga susundon sa pamilya\nAn marahay na mga magurang pinoprotehiran an saindang mga aki sa mga peligro kan ruminaot na kinaban na ini\n[Ritrato sa pahina 16]\nAn pagpadakula sa mga aki magabat na trabaho, alagad an mga balos daing kaagid sa halaga\nI-share I-share Pagpadakula sa mga Aki sa Sarong Mapagkonsinteng Kinaban


34ng para sugal sa CNorte, dinarakop kan pulis - BICOL STANDARD | Bicol News\nHome Camarines Norte News 34ng para sugal sa CNorte, dinarakop kan pulis\n34ng para sugal sa CNorte, dinarakop kan pulis\nDAET, Camarines Norte 02/18/17 (BICOLSTANDARD) – Treinta y cuatrong (34) personas an dinakop kan mga pulis hale sa 8ng banwaan kan Camarines Norte na suboot imbuelto sa sari-saring sugal poon kan Feb. 15 hasta Feb. 17, 2017.\nEnterong sinurod kan mga pulis an mga parasugal hale sa mga banwaan kan Talisay, Vinzons, Jose Panganiban, San Vicente, Labo, Basud, Capalonga huli sa bagong direktiba na maigot na ipaotob an ley kontra sa gabos na forma nin illegal na sugal.\nHale sa Talisay, an mga nadakop iyo sinda Dionesio Asis y Esperas, Felipa Primo y Carina asin Nazario Paitan y Zoilos na inabotan kan mga pulis mantang naka kainitan kan saindang pag tong-its sa Purok 4, Brgy. Poblacion, alas 2:00 nin hapon.\nPag alas 2:30, an pulis kan Vinzons nagsakyada sa Purok 4 asin dinakop mantang nagsusugal nin tong-its sinda Irene Vela Cruz y Oresca, Anna Vela Cruz y Pantoja asin Katrina Eleazar y Gabo.\nAn Jose Panganiban police naglansar nin siring na operation. Naabotan sa lamesa kan sugalan iyo sinda Anthony Referente y Agua, Randy Alboro y Novabos asin Domingo Referente y Agua, na tong-its man an pigkakasibotan, alas 3:00 nin hapon.\nSa San Vicente, rinipol kan pulis sa sugalan sinda Elmer Barrameda y Jardino, Marife Ferrer y Jardinero, asin Roberto Ralia y Dayap. Tong-its an kinakawat kan nasambit na grup sa Brgy. Silangan digdi, alas 3:07 nin hapon.\nSa ibong na lado, dinakop sa Labo an mga nagsusugal “pekwa.” An dinarakop na nagsusugal iyo sinda Raul Senis y Gonzales, Alfonso Forster y Baser, Jerson Quilas y Novabos asin Gerro Delos Santos y Obay, alas 3:35 nin hapon.\nAfuera kan mga imbuelto sa “pekwa,” saro pang grupo na nagsusugal nin pusoy an nagkadarakop. Sinda iyo an minasunod: Norlito Mancenido y Dumlao, Rommel Ognita y Tabuso, Aser Salvanera y Cargonilla asin John Dasco y Gonzales.\nGabos sinda residentes kan Purok I, Brgy. San Antonio, sa banwaan digdi.\nSa Lydia Malvida y Cuevas, Melissa Rabatan y Purificacion asin Gil Malvida y Cuevas nadakop man na nagkakawat nin nin tong-its sa Brgy. Pinagwarasan, Basud.\nSa Daet, an mga nadakop sa illegal gambling iyo an minasunod - Rene Laborte y Yanto, Rolando Bacuno y De Leon, Salvador Bardon y Pieda, Anthony Aspe Zaleta, Jose Mago y Rellermo asin Eugene Calwing y Gutierez, na nag susugal nin cara y cruz (pull out).\nAn ultimong operasyon ginibo sa Capalonga, poco mas o menos alas 5:15 nin hapon, asin an mga nadakop na nagsusugal iyo an minasunod: Jose Olaguer Jr. y Lapisora, Elmer Caldit y Bepenosa, Arnulfo Merilla y Pacay, Mario Coderez y Robles asin Joel Juego y Juevez.\nNaabotan sinda kan mga pulis na nagsusugal nin tong-its.\nBase sa report, an gabos na mga naaprehendir na imbuelto sa illegal na pagsugal an sasangatan nin casong pagbalga kan ley.\nAn reklamo contra sainda an dinara na sa Provincial Prosecutor’s Office, para sa magkakanigong disposisyon.\n34ng para sugal sa CNorte, dinarakop kan pulis Reviewed by Bicol Standard on Saturday, February 18, 2017 Rating: 5